text:
TOE SAUNIGA ALII NA MALIU LUGA VAA FAGOTA
O le vaiaso nei na faataunuuina ai toe sauniga o le alii o Manolito "Amang" Calvez, lea na maliu mai i luga o se vaa fagota ao faatino ai ona tiute o se alii fagota, ma o le toatele o lona aiga ma uo na lolofi atu e molimauina lea faamoemoe taua o lona soifuaga.
O le sauniga na faia lea i le malumalu o le ekalesia Katolika i Fagaalu, ao lumanai ai le momoliina atu o lona tino maliu i lona atunuu i Filipaina, lea ua faamoemoe e lagomau ai.
O molimau i lona olaga mai lona aiga na taua ai, o ia o se alii tauagafau ona uiga, e fiafia ma loto alofa, e galue faamaoni ma galue malosi, o ia foi o se tasi e loto aiga ma faauo i soo se tasi.
Fai mai foi molimau a lona aiga, o le galuega a lenei alii i luga o le vaa fagota na mafua ai ona ia aumaia lona aiga ma nisi e fesootai i ai i Amerika Samoa ma latou nonofo mau ai.
O le vaa fagota o le MV Carol Linda lea na galue ai lenei alii, na tulai mai ai se faalavelave in a ua manu'a o ia ma i'u ina maliu ai i le aso 9 Me 2012. Fai mai se ripoti, e toalua e toalua ni alii na manunu'a i le faalavelave lenei, ina ua gau le la o le vaa o loo pipii i ai le boom, ma pau mai i lalo ma lavevea ai i latou e aofia ai ma Monalito.
O molimau mai lona aiga sa latou faamatala ai uiga o lenei alii ma le taimi na o latou maua ai le tala.
E le i fa’afiti lea molimau i le si’itaga ua sola Monalito, ae ua mae’a fa’aea ai e ia si ona aiga i Filipaina, ae maise o le tina ma le fanau ua tu’ua ae malaga e malolo. Ona o lo’o i ai pepa nofo mau o le faletua o Amang i le tulaga o lo’o tatali lana fonotaga i le Komiti Fa’afoe mo Femalaga’iga, o lea ua tu’ua vave ai e le tina ma le fanau le tatou nei malo, ae o atu i Filipaina i le ala umi, e uia ai Samoa, Niu Sila ma Ausetalia, ona fa’ato’a malaga ai lea i Filipaina. Ae o lona tino maliu, ua malaga ese atu lea ma le va’alele a le Hawaiian Air i le po o le aso Tofi, ma o lo’o malaga ai le uso matua o Monalito fa’atasi ma isi sui o si ona aiga, e latou te uia lea ala i le ea e to’ai taunu’u ai i Filipaina mo lona toe sauniga i lona aiga ma falelauasi ai.
Sa tautuaina e le TLYuen Funeral Homes lona sa, ma sa saunia fo’i se upu fa’amalosi’au e le susuga Patele ma le Aufaigaluega Katoliko i Faga’alu Rev. Malaki Timu.
I le molimau a Patele sa ia fa’ailoa ai, “Masalo o a’u lava le tagata na muamua i luga o le va’a I’a a le Carol Linda i le taimi na taula mai ai, ae ua iloa patino e le Malo o lo’o aumaia ai le tino maliu o Monalito ma se tasi o le auva’a o lo’o manu’a tigaina ai.”
“Ua mafua lea tulaga, ona o le talosaga a le ali’i Kapeteni, a’o faia lava se isi gaoioiga o su’esu’ega ma mea uma e faia e OSHA, Leoleo ma le USCoast Guard, fa’amolemole e fia faia se lotu o le sui ua fa’ia i le vasa a’o faia ona tiute e tusa ai o taleni sa fa’ao’aina o ia e lona Atua.”
“O le afuaga lea, ona o Monalito Amang, e iloga i le latou auva’a ma le Kapeteni, e fiafia tele e faia ana tatalo, ma e agamalu, e le fa’atupu vevesi, ae galue malosi tele. Na ou va’aia le fa’aletonu, ma ua va’aia ai, o le alofa o le Atua ua amia ai na’o le tasi le ola i lenei fa’alavelave, sa tatau ona to’atele atu nisi e a’afia ma amia o latou ola i le fa’alavelave. Peita’i, na fa’ailoa mai, e to’a 12 i latou o e mananau’a ai i lea mea na tupu, ae le o ni manu’anu’a e o ai i le falema’i pe ono lamatia ai o latou soifua, ua na’o na mitimiti o latou lavevea.”
“I lea taimi na ou va’aia ai nei fa’aletonu, sa tau i lo’u mafaufau le fa’aupuga a le Pelofeta o Paulo na ia fa’apea ai, “O le fa’atuatua tatou te savavali ai, ae le o le tino mai o mea.” O lenei fo’i nu’u tatou te i ai, e le o lo tatou nofoga tumau lea, peita’i ua i le lagi lo tatou nu’u moni, e tatou te le toe popole ai, tausaili se manuia, pe toe tiga ai ma fa’anoanoa!”
“Fa’afetai i le Atua mo le taimi na atofaina mo Monalito Amang e mafuta ai ma i tatou uma o lona aiga Kerisiano ma lona aiga fa’aletino i lalo nei, ae ua ia saunia lona aiga, mo mafutaga tumau i le ola e fa’avavau pe afai tatou te tausi pea i ana poloa’iga, ma tausisi i mea lelei!”
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


c: text/html

text:
Fagogo: O le ‘Au Uso ma le Purinisese mai Initia
[Soso’o ane loa lau faitau i le toe soso’oina o la tatou tala fa’asolo, lea na gata mai i le vaiaso na te’a nei i le taimi lea na fa’ateia ai fitafita a le tama o Iasoni ina ua fetaui lava lo latou taunu’u atu i le vaega tonu o le mafataga lea o lo’o fa’amoemoe e maua ai sa latou va’a e aga’i atu ai i tai, ae sulugia loa i latou i moli o le isi va’a a fitafita Initia.]
Na faigata ona toe faia e fitafita a Iasoni se isi gaoioiga ona o lea ua matua malamalama uma le vaega lea o lo o latou tutu ai i sulu malolosi o le va’a lea ua ki atu ia te i latou, fa’atasi ai ma le fa’asilasilaga lea ua fa’asalalau atu i le sipika ina ia tu i lalo a latou a’upega ae sisi’i i luga o latou lima. Na umi se taimi o ki mai pea sulu o le va’a fa’atasi ai ma le fa’asilasilaga o lo o tu’uina atu pea i fitafita a Iasoni, ae leai ma se fitafita o aga’i atu i le vaega tonu lea o lo o latou tutu ai, ma na avea lea tulaga ma itu na masalomia ai loa e fitafita a Iasoni, e foliga mai e na o le to’atasi lava le tagata lea o lo o i luga o le va’a lea o lo o ki atu ana moli fua i le leai o se fitafita po o ni fitafita o agai atu ia te i latou. O le tomai ma le agava’a o fitafita a le tama o Iasoni i le fa’avasegaina o taimi ma gaoioiga ta’itasi i taimi o taua, na faia ai loa le fa’atonuga a le isi fitafita ina ia ‘osofai loa le tagata lea o lo o i luga o le va’a pa’u lea e ki atu moli ia i latou.
Na toeitiiti lava tuai gaoioiga a fitafita a le tama o Iasoni, ona, e fetaui lava le mae’a ona o latou osofaia o le tagata lea sa vala’au ane i le sipika i luga o le va’a pa’u, ae o latou fa’alogoina loa le pisapisao atu o isi fitafita a le malo o Initia o lo o tuliloa atu i latou ma le alo ali’i o le malo, peita’i na vave gaoioiga a fitafita a le tama o Iasoni e ala i le fa’aola lea o le va’a pa’u lea sa i luga o le matafaga ma latou aga’i atu ai loa i tai i le vaega o lo o i ai le fuava’atele a le malo, mo le momoliina atu lea o le alo ali’i i le va’a.
Pe tusa ma le afa itula na aga’i atu ai le va’a laitiiti lea i tai ae taunu’u loa i le vaega o lo o taula mai ai le fuava’a tele, ma auina atu ai loa lea o le alo ali’i i totonu, tuli oso atu ai ma i latou i luga o le va’a, ona o latou ta fanaina loa lea o fuava’a ia sa latou fa’aaogaina ma fa’aleaga, ina nei mafai ona fa’aaoga e fitafita a le malo o Initia e tuliloa atu ai i latou. “Fa’atopetope loa gaoioiga uma ma tatou toe fo’i atu i le malo manu e lei tuliloaina mai i tatou e ‘au a le fili,” o le alaga atu lea a le ta’ita’i ‘au i fitafita uma o lo o i totonu o le va’a, ma fa’alogoina ai loa lea o le ola uma o afi o le va’a, ma va’aia ai le se’ese’e malie ‘ese atu mai le ogasami sa taula ai, peita’i ao se’ese’e malie ‘ese atu le fuava’a tele lenei a le malo o Asuria, sa va’aia le tuliloa atu e isi va’a laiti a le malo o Initia e aofia ai ma le tafanaina atu o pomu ona o le taumafai ia mafai ona toe fa’afo’i atu le purinisese ma le alo ali’i lea ua ave fa’atagata o taua e fitafita a Asuria.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.

robotstxt: allowed

filter: keep


text:
Fa’atulaga iloiloga Senate pili tupe totogi ai Poloaiga Faamasinoga
O le aso Lulu nei lea ua faatulaga ai le iloiloga a le Komiti o le Paketi a le Maota Maualuga, e fesiligia ai molimau a le malo e uiga i pili tupe e lua na faaulu e le alii kovana i le tausaga na te’a nei, e faatupe ai poloaiga e lua a le faamasinoga maualuga ua maea ona tuuina mai, ona o nisi o mataupu sa faia faasaga i le malo.
Na saunoa le taitaifono o le komiti o le Paketi, le alii Senatoa Lemana Peleti Mauga, o pili tupe nei sa faaulu mai e le faigamalo i le tausaga na te’a nei ma le faamoemoe e faatupe mai i tupe e maua mai i lafoga toe faaopoopo i luga o oloa ma laisene pisinisi, ina ia totogi ai poloaiga a le faamasinoga maualuga, ua maea ona tuuina mai i le malo, peitai na faia le faaiuga a le maota maualuga, e lelei pe a toe faataatia pili tupe nei seia i ai se isi taimi e toe talanoaina ai.
Na fa’ailoa mai e Lemalu i le Samoa News, o nei poloaiga e aofia ai le mataupu i le Pacific International Engineering. Ltd (PIE) ma le malo, atoa ai ma le mataupu i le va o Tavale ma le malo.
I le tausaga na tea nei, na tuuina atu ai e le alii kovana ni pili tupe se lua i luma o le fono faitulafono, e talosagaina ai le pasia o pili tupe e lua e aofia ai le $321,757 e totogi mo le PIE, ma le isi pili tupe e silia i le $32,000 mo le aiga o Tavale, ona o se alo na maliu i se faalavelave sa aafia ai se tagata faigaluega ma se taavale a le malo.
I le mataupu i le va o le malo ma le kamupani a le PIE, ua poloaina ai e le faamasinoga le malo ina ia latou totogiina atu le tuep e tusa ma le $321.757 i le PIE, ina ua latou faatamala e faatino aiaiga o se konekarate sa latou sainia ma le kamupani.
O le tupe o le a aofia ai ma le 6% e totogi atu i tausaga uma lava talu mai le taimi na tuuina mai ai le poloaiga a le faamasinoga, seia oo ina maea le totogiina atu o le tupe i le PIE.
O le kamupani a le PIE na manumalo i le fausiaina o se auala i Manu’a sa faatupe e le malo, peitai na i’u ina le maea le galuega e mafua mai i se faaletonu na afua atu i le malo, na talosagaina ai loa e le PIE le faamasinoga ina ia poloaina le malo na te totogiina atu i le silia i le $300,000 i le kamupani.
I le mataupu e uiga ia Tavale ma le malo, e $32,500 le aofai o se tupe ua poloaina e le faamasinoga maualuga le malo latou te totogi i le aiga o Tavale, ona o le faaiuga sa tuuina mai i le 2009, e mafua mai ona o le faalavelave na maliu ai lenei alii i le 2001 i le nuu o Pago Pago.
I le poloaiga na tuuina mai e le faamasinoga i le 2009, sa poloaina ai le totogi atu e le malo o le tupe e tusa ma le $35,000 ia Sarai Tavale, o ia lea tausia ma vaavaaia le alii o Vi’iga Tavale, 11 tausaga le matua lea na maliu ina ua manu’a i se faalavelave tau taavale i le 2001, i le taimi na tuua ai lana aoga i Pago Pago.
O le faalavelave na mafua ai ona maliu Viiga na tulai mai i le aso 28 Mati 2001, i le taimi na tuua ai le aoga, sa latou savavali faatasi atu ai ma isi tamaiti e aga’i atu i se faleoloa e le mamao ese mai ma le aoga, ae o le taimi lea o loo ave atu ai e Eugene Ieremia se van a le Ofisa o Aoga, ma o loo faaee atu le pu o le taavale ina ia faailoa atu ai i tamaiti e soso i tua.
E i le va o le 10-15 maila i le itula na alu ai le taavale a Ieremia, ae o le sone lea e 35 maila i le itula le maualuga faatulagaina o le saoasaoa o soo se taavale.
Fai mai le faamasinoga, ao alu alu lemu le taavale a Ieremia ma faaee le pu o le taavale, sa faafuasei ona fai mai tuliga a Viiga ma nisi o alii aoga matutua, ma mafua ai loa ona tamo’e mai Viiga e aga’i atu i luma o le auala, ae o le taimi foi lea na faasaga atu ai Ieremia ma talanoa atu i se tasi o le pasese o loo i totonu o le van, ae faafuase’i loa ona tamo’e ane Viiga ma taia i le taavale.
Na oso i fafo Ieremia ma fesoasoani ia Viiga, ma mafai ai loa ona auina atu o ia i le falema’i mo togafitiga.
O pili tupe nei e lua o loo fuafua le faigamalo e faatupe mai i isi pili tupe e lua o loo taoto ai pea i le fono e lei pasia, le pili tupe e sili ai totogi o laisene pisinisi, atoa ai ma le isi pili tupe e sii ai le lafoga o nisi o oloa mai fafo.
O le afioga i le alii faamasino sili lagolago ia Lyle L. Richmond na le afioga i le alii faamasino lagolago ia Mamea Sala Jr sa faafoeina taualumaga o lenei mataupu.
O molimau a le malo ua fuafua e fesiligia i lenei mataupu e aofia ai le Teutupe ia Magalei Logovii, atoa ai ma le Faatonusili o le Ofisa o le Paketi ia Malemo Tausaga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Vavau a Samoa
O LE POGAI NA IFO AI LE ASO O LE MALIETOA
Ua iloa e le auuso tama o le la uso laititi lea o loo i tai i le va'a, ona la aumaia lea o ia i uta i le maota o le ali'i. Fai mai na alu atu lava Pule nofo i le pepe o le maota o le ali'i, aua sa saunoa atu le ali'i i le auuso, pe a la lea matai, ma e i ai le talitonuga o Safotulafai o iinei lea na maua tonu ai lava le upu, "o le faapito augafa", peitai sa tali mai tama, "e leai, e le o se matai, ua na o si tama'i Pule a", peitai na toe saunoa mai le ali'i, "e na ona Pule lava ae iite," o iinei na maua atoa ai loa le igoa o le tama o "Puleleiite." Fai mai ua faaauau le feiloaiga, ona fesili lea o Malietoa ia Pule, pe aisea na sau ai fua i le malaga, na tali Pule, "na ou sau faapitoa e faaauau le gafa o o'u uso ne'i uma pe a tali ai lau sua." Fai mai ua mae'a atu le tala lea a Pule, ona fai atu lea o le ali'i e tatala le fili launiu, ma le tatala atu, ae nofo a'e i luga le tama o Polu lon atali'i, ma e i ai le talitonuga o iinei tonu lava na maua ai le upu a le atunuu, "ua tatala le fili ali'i," aua o le taimi lea na ifo ai loa ma le aso o le ali'i.
Fai mai le taofi faa Tuisamau ma Auimatagi, o le taimi lea ina ua iloa e le ali'i o lona atali'i lea na fili i le launiu, e le'i i ai ma se tagata na toe nofo i totonu o le fale, se'i vagana ai lava Puleleiite sa i totonu ma le Malietoa, ona alaga leo tele lea o le ali'i ma faapea atu i lona atali'i, "sole, e lou manatu ea e lua ni atua e tapua'i i ai tagata Samoa,?" ma fai mai le mau o iinei na maua ai le upu, "Luatua," peitai sa tali mai le tama o Polu i lona tama, "e leai." Ua toe fesili atu le ali'i i lona atali'i, "ete fia Malietoa,?" sa tali mai fo'i le tama, "e leai," ona toe fesili fo'i lea o le Malietoa, "ae aisea ua e faia ai lenei mea ia te a'u,?" sa toe tali mai le tama, "ona o le a uma tagata ona e tili i lou laualo," fai mai o iinei na maua ai le upu, "Tilialo." Fai mai ona malele ai lea o le Malietoa ma ta'utino ia Samoa atoa, ua ifo lona aso, ona ia faapea atu lea i lona atali'i, ua lelei, ua ifo lo'u aso, ae sau o le a e alu ma lou "Luatua lea ma lau Gautaala lea" ete avamua fo'i i le Tuamasaga.
Fai mai le mau ua mae'a, ona aami loa lea o le 'ava lea e faapea le tala sa tu i tuavao o le Tuamasaga se'i fai ai le 'ava o lea ua ifo le aso o le Malietoa, ua taunuu le 'ava, ona alu ane lea o Puleleiite ua folafola le 'ava ma e faapea le folafolaina o le 'ava. "O le 'ava sa tu i tumutumu mauga, ae suatia ona a'a i le auvae mauga, ua togiola ai Poluleigaga ia Pa'iatea ma Pa'ialala, ae tu'u ai sole Malietoa lou ai tagata." Fai mai le mau o le 'ava lea e taua o le " 'ava mu'amu'a na iloa e Puleleiite." Fai mai ua mae'a le 'ava, ona avane ai loa lea o taumafa ua tali ai le sua a le ali'i, ae o le a toe faaauau atu i le vaiaso fou le soso'oina o le tatou polokalame lenei. Faafetai.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fa’afetaia aiga o fitafita ua maliliu le fa’atauaina ...
O a latou tautua
O le agaga o le faafetai na momoli mai e matua, uso ma tuafafine o nisi o Toa o Samoa ua maliliu ao tautua ai i vaega au a le malo tele, ona o le sauniga lea na faataunuuina i le faaiuga o le vaiaso na tea nei, e faamanatu ma faataua ai le tautua a Fitafita i totonu o vaega au a le malo tele, atoa ai ma i latou sa tautua ae ua malolo, aemaise ai i latou sa tautua ae ua maliliu.
Mai le toatele o Toa o Samoa ua maliliu ao tautua ai i totonu o le taua, e toatolu fitafita na mafai ona fesiligia e le Samoa News nisi o latou aiga, i ni o latou lagona ina ua faatasi atu i le sauniga o le ‘National Armed Forces Day’, lea na faataunuuina i le maota o le Lee Auditorium i le po o le Aso Toonai na te’a nei i Utulei.
O alii fitafita na mafai ona fesiligia o latou aiga e aofia ai le susuga ia Sgt. Raymond S. Sevaaetasi, Sgt. Malaefou M. Heather, ma le susuga Army Spc. Farao K. Letufuga.
O le susuga ia Sgt. Raymond S. Sevaaetasi na maliu i le aso 11 Aperila 2007, a’o tautua ai i totonu o vaega au a le malo tele o Amerika. Sa galue o ia i le Army mo le vaega a le 15th Brigade Support Battalion, 2nd Brigade Combat Team, 1st Division, Fort Hood, Texas.
Na maliu Sgt. Sevaaetasiina uai manu’a lona tino i ni aafiaga tuga e mafua mai ina ua oso lana taavale i luga o se pomu sa tatao solo e vaega faatupu faalavelave ae tautua ai i totonu o le tafa o taua i Iraq.
Na taua e le tuaa a Sgt. Sevaaetasi o Tuala Sevaaetasi e faapea, e ui e misia si ona atalii peitai e pito sili atu ai le misia o ia ona ua motusia le mafutaga, ae o le agaga faafetai ina ua faataua le tautua a Toa o Samoa i soo se tafa o taua.
Na faafetaia e Sevaaetasi sauniga lotu o loo faia e Tama Tuai a Malisi i faaiuga o masina taitasi, ona ua avea lea sauniga ma auala e faamalosia ai loto ma lagona o matua ma aiga o fitafita o loo tautua, ina ia maua e i latou le lototele pe a feagai ma faafitauli o le olaga.
O le susuga Tuala Sevaaetasi o se tasi o fitafita ua malolo litaea mai i vaega au a le malo tele, e pei ona tautua mo le tele o tausaga.
Na taua e Sevaaetasi e faapea, o lona tuaa foi sa malolo litaea mai i le Maligi a le malo tele, ma ua masani foi lagona e faafetaiai taimi faigata e oo mai e pei o si ona atalii, ona o le tautua e ofo atu ai le soifua mo le atunuu ma le lalolagi.
O Sgt. Malaefou Matthew Heather na maliu i le masina o Aokuso 2009 i se faalavelave tau taavale, a’o faatino ai ona tiute i totonu o vaega au a le malo tele o Amerika. O le 2004 na ulufale atu ai o ia i vaega au a le malo tele i totonu o Fort Hood, Texas ina ua maea aoaoga sa feagai ai o ia.
O Sgt. Heather na uluai valaauina i le taua i le 2008, i totonu o le vaega o le HQ, 2nd BN, 8th Inf. Regiment, ma sa galue o se tagata na te ofoina atu se tautua faapitoa i le tulaga tau soifua maloloina (Health Care Sepcialist).
Na taua e le uso o Sgt. Heather ia Tolfie Heather lona misia o si ona uso i totonu o le mafutaga a lona aiga, aemaise lava ina ua faataua lana tautua atoa ai ma isi Toa o Samoa i se sauniga sa faia i le vaiaso na tea nei.
“E lagona lava le misia o le uso i le mafutaga faaleaiga ina ua misia o ia, peitai e faagaeetia le loto ona o lana tautua mo le atunuu faapea ai tagata, e ala i le puipuiina o le filemu ma le saolotoga o tatou tagata, ou te talitonu foi e misia uma foi e lo’u aiga si o’u uso talu mai lava le aso na maliu ai seia oo mai i le taimi nei,” o le saunoaga lea a Tolfie e fai ai o ia ma sui o lona aiga e auai i le faamanatuina ma le faatauaina o le tautua a Toa o Samoa i le faaiuga o le vaiaso na tea nei.
“Ta fia vaai atu lava isi o’u uso a’o laei mai lona toniga ma auai i polokalame a Toa o Samoa e pei ona i ai lenei po (po o le aso Toonai na te’a nei), ae paga lea ua le o toe vaaia o ia ona o lana tautua sa ofoina atu mo le atunuu ma tagata uma,” o saafiafiaga ia o le susuga Tolfie mo si ona uso ua maliu.
O le susuga a Army Spc. Farao K. Letufuga, o le ulua’i Samoa lea na maliu mai i le taua i Iraq i le aso 5 Aokuso 2003 i le 20 o ona tausaga. O Army Spc. Letufuga na maliu ina ua pau mai o ia mai luga o se fale a’o tautua ai o ia i le aai o Mosul, Iraq.
Na taua e lona tuafafine o Senerita Heather lona misia o ia aemaise lava ina ua toe faamanatu lana tautua faatasi ai ma isi Toa o Samoa i le sauniga sa faia i le faaiuga o le vaiaso na te’a nei.
“Ou te misia pea si o’u tuagane, ae ou te faafetaia le Atua ona o le faamafanafana mai o lona Agaga Paia, lea ua mafua ai ona maua e i lo matou aiga le loto tele e faafetaia’i ai aso faigata faapenei,” o le saunoaga lea a le tamaitai o Senerita e fai ai o ia ma sui o nai ona tuaa, e uiga i le tautua sa ofoina atu e le susuga Army Spc. Letufuga.
Na faafetaia e i latou nei le pulega a le Samoa News, ona o le avanoa na ofo atu ai e le Samoa News le laulau sa fuafua mo lana pulega, e faaaoga e matua o nai fitafita na maliliu mai i le taua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tolu pepe na fananau mai i le aso Kerisimasi
E tolu pepe e aofia ai tama e toalua ma le teine e tasi na fananau mai i le aso Kerisimasi na te’a nei i le falema’i i Faga’alu, ma o loo taua mai e tama’ita’i foma’i le fa’asolosolo manuia o pepe ma latou tina i le taimi nei.
O le pepe muamua o le tama, na fanau i le vaveao o le aso Kerisimasi i le itula e 1:20, soso ai ma le fanau mai o le pepe lona lua i le itula e 9:00 i le taeao o le aso Kerisimasi, ma le pepe lona tolu i le 10:19 i le po.
E na o le to’alua pepe na mafai ona fa’amauina e le Samoa News fa’amatalaga i lo laua fananau mai, fa’atasi ai ma le pu’eina o laua ata.
O le ulua’i pepe na soifua mai i le o le kerisimasi na te’a nei, o le ali’i o Alisi Ioselani, lea na soifua mai i lona tina o Fa’aui Ioselani mai le afio’aga o Leone.
O le itula e 1:20 i le vaveao o le aso kerisimasi na soifua mai ai Alisi i le falema’i i Faga’alu, i lona mamafa e 8 pauna 12 aunese.
Na taua e le tina o Fa’aui i le Samoa News, o se fa’amanuiaga ia te ia ma lona to’alua o Taliloa lenei pepe fou, e le gata o le lona fa ai lea o oloa taua ua foa’i e le Atua mo le la aiga, ae sili ai ona o lea ua fanau tonu lava le ali’i o Alisi i le aso kerisimasi.
“O se mitamitaga ia te’i ma’ua ma le tama, ina ua foa’i mai e le Atua lenei pepe fou i lo ma aiga, aemaise ai o lea ua fanau tonu lava i le aso o le kerisimasi, ma o se meaalofa sili foi lenei mo maua i lenei kerisimasi,” o le saunoaga lea a le tina ia Fa’aui.
Na taua e Fa’aui, mai lana fanau e toa 4, e le o Alisi e pito sili ona mamafa i le taimi na fanau mai ai, ae o le la tama lona lua lea e 10 pauna lona mamafa ina ua fanau mai.
O alo o Faaui ma Taliloa e toa 4 e aofia ai tama e toatolu ma le tamaitai e toatasi. O le ulumatua ua 8 tausaga, sosoo ane ai ma le 4 tausaga, o le 2 tausaga ma le pepe o Alisi lea na fanau mai i le aso kerisimasi.
O le pepe lona lua o le tama’ita’i o Malofou Christina Aneseko, lea na fanau mai i lona tina o Telesia Aneseko o Faleniu. E 9 pauna le mamafa o Malofou Christina i le taimi na fanau mai ai, ma ua toa ai ia te ia le to’a 6 o le fanau a ona matua, e aofia ai teine e to’a 5 ma le tama e to’a tasi.
Na ta’ua e le tina o Telesia, mai lana fanau uma e to’a 6, o lana tama lona tolu e pito sili ona mamafa i le taimi na fanau mai ai, ona soso’o ai loa lea ma Malofou Christina.
Na fa’afetaia e le tina o Telesia le Atua ina ua mafai ona tu’u’ese’eseina o ia ma si ana pepe, ae maise ai foi, o lea ua fanau tonu lava si ana pepe i le aso Kerisimasi.
“Ou te fa’afetai i le Atua ina ua mafai ona ou maua lenei ‘oloa taua ua fa’aopoopo i totonu o lo’u aiga, e ui lava sa faigata le taimi na fanau mai ai o ia, ae o lea ua ou sapaia o ia i o’u lima ma lona loto fiafia, o le a ou tausia ma le faamaoni o ia e pei foi ona ou faia i isi foi oloa taua na aumai e le Atua mo i laua ma te tausia,” o le saunoaga lea a Telesia.
O le pepe lona tolu o se tama, na fanau mai pe tusa o le 10:19 i le po o le aso Sa na te’a nei.
O le Kerisimasi o le tausaga 2010 e tolu foi pepe na fananau mai ai, ae o le 2009 e 6 pepe na fananau mai ai.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
E tasi lava le alaga lea ua amata ona fa'alogoina i le taimi nei mai ni isi o le atunu'u, ina ua fa'asalalau e le Falema'i o le LBJ a latou si'itaga o le manatu e fa'apea, "E sili ai lava le toe fo'i i fofo Samoa."
O le manatu lenei o lo o sau mai aiga e vaivai le tamaoaiga, latou te le gafatia ona totogi pili a le falema'i lea ua fa'alauiloa mai i le taimi nei.
O le vaiaso lenei na fa'asalalau ai e le Pulega a le LBJ a latou si'itaga i so o se tautua, lea ua fa'amoemoe e fa'amamaluina i le aso 24 o Tesema, le aso e soso'o ma le kerisimasi.


text:
MALOLO LE ‘AU #2 A PAGO PAGO...
E i ai le mea malie lea ua maitauina i le Liki Kirikiti o le Sisiga Fu’a 2012, lea o lo o fa’agaasolo nei i le paka i Faga’alu, o faiga a tama ia e ta lelei i isi 'au, pei o tama o Roma o le 'au a le Mea'ese, Fala a tama o le Lega, o JR Sitau, Loia ia ma Patele Asalemo a le Mosi'ula.
O Kuresa ma Filipo o le Sinapati, Ava ma Marcus a le Pisisami, ma tama o Uale, Palemia, JR, Logi, ia ma isi tama na, aemise ai lava le 68 'ai a Roma, 60 'ai a Fala, 48 'ai a JR Sitau.
O 'ai ia na maua mai i nai 'au laiti a isi alalafaga, i te'a lava lea e ta’ei loa, so'ona fai loa lea.
Leai se mea e igoa o le tama fou po o le tama tuai, o le kirikiti lava o le kirikiti, e tutusa uma tagata, ae toe pau le mea lena e maua ai, o le le iloa fai togafiti e pe ai le tagata la ta mai.
O mea la e 'ese'ese ai tama matutua ma tama laiti, e o'o ina taui te'a a le 'au laiti, ia ua leiloa se mea e fai, a'e o tama matutua e taia loa ona alu 'ese ae tu'u mai le isi fa'ate'a.
O ta'aloga uma ua uma tu, o le faiga lena o le mea, na ona taia lava le te'a, ona sui mai loa lea o le isi fa'ate'a, ae le pei o le mea lea e fai e 'au laiti, e fai lava ina fa'alogo atu le fa'ate'a ua sau le musu.
Ua mae’a ta'aloga a le Pago 'Eagle' #2, ina ua atoa le fa o a latou faiaina, ia ua latalata atu i ai le Lupelele #2 ina ua tolu (3) a latou faiaina, e fa'apena fo'i le 'Lega' #2 mai Poloa.
E fa'apena fo'i le Pisisami #2 a Vaitogi, ua latalata ina mae’a a latou fo’i ta’aloga, vagana ai le Tama o le Mua'au, lea e lelei lava a latou ta'aloga.
LEGA #1 (3-1) vs EAGLES #2 (0-4)
Ua malolo nei le ‘au #2 a le Aeto mai i Pago, ina ua faiaina i le latou ta’aloga ma tama o le Lega #1, mai i Poloa.
Ae o le ta'aloga lea semanu lava e toe maua e Fala ia 'ai a Roma lea e ta'alo mai i le Mea'ese.
E atoa ane le 100 o 'ai a le Lega, ua atoa lelei lava le 60 'ai a Fala, ana alu atu i totonu i le sui-tamua, semanu lava e afaina le 68 a Roma i le 'ai silia o lenei tausaga.
Le mea lava lea e fai atu ai i kapeteni o 'au laiti nei, o le tu'ufau o fa'ate'a, e fai atu lava ua le iloa e le fa'ate'a po'o lea le isi te'a o le a fai, ae o le la e fai lava.
Na ta ta le 'au a le Eagles na'o le 54 'ai na maua, ana maua e 'au laiti nei le mea na fai e tama matutua, atonu lava e fai ni finauga ma 'au matutua.
FETULELE (2-2) 96 'ai, 19 pe. vs MEA'ESE (2-2) 66 'ai, 19 pe.
O le fetauiga lava lea na su'e po o ai le tolu a le Fetulele ae tumau le Mea'ese i le tasi. Ae o le lelei o le talitua’a a le Fetulele na fiu ai le Mea'ese i le amataga o le tataaga o le latou 'au.
E o'o mai i le afa o le 'au a le Mea'ese ua sa'o lima a fa'ate'a, lena na vave o ai i lalo le 'au ta-ta.
Sa ta ta muamua le Fetulele ma maua ai 'ai e 96, ona tuli loa lea e le Mea'ese, ma sa manatu lava le 'au matamata ai e le uma le 'au a le Mea'ese.
Sa manaia lava le tuliga na fai, se'i o'o mai i le ono o pe, ae ua 30 'ai, o i'ina la na sui ai le fa'asologa o te'a, e fesuisuia'i lava ana fa'ate'a i taimi uma.
Na o'o loa ina ua maua le 'au fa'ate'a a le Fetulele, o Fa'afetai ma le ulupo'o Tanielu, o i'ina la na vave ai loa pe a le Mea'ese ma uma loa le ta'aloga matagofie.
O Filemu 19 'ai, Gafa 18 'ai ma Fa'afetai e 11 ona 'ai ma isi tama e i lalo ifo o le sefulu 'ai mo le Fetulele.
O le Mapuni na 19 ona 'ai, ma Situlia e 13 'ai ma Fono e 11 'ai ma le 'au a le Mea'ese.
TAMA O LE MUA'AU (2-0) 54 'ai, 3 pe. vs LEGA #2 (3-0) 53 'ai, 19 pe.
E pei lava na a'o le te'a a Logi ma Uale i le 'au o le Lega, e fai o le sa'o o te'a a Logi ae o le fa’ata’avili mai a Uale, ia na o le maua ai lava e se'e o le 'au ta ta a le Lega #2.
Ma o'o loa i le taimi na tuli 'ai ai le 'au o le Mua'au #1, o le tama o Palemia lea ma ta umaina ia 'ai a le Lega #2 ma le tama o Ulala, ma fai lava ona o le loto o le komiti o le Fu'a 2012.
Ia e fa'amalulu atu ai i le Lega #2, pe'a fai ua mao atu so'o mea lava a le 'au a Mua'au ia te outou i le aso Toana'i, e lelei fo'i e vave ai ona sui mai i le Tausaga fou pe a aulia.
Toe taumafai mai mo le tausaga lea, atonu e o'o atu i ai ua i ai se suiga, fa'amalolosi ma toaga e ta le polo.
MANU'ULA (2-1) 57 'ai, 4 pe. vs LUPELELE (0-3) 56 'ai, 19 pe.
O le ta'aloga lenei na fa'atope e le komiti le uiga, e o mai i luma o le fale o le komiti le 'au a le Manu'ula ua uma o vili le tupe e le komiti.
O le iuga na fai mai ai le kapeteni o le Lupelele, e uma loa ona ta ta e vaai atu le Manu'ula ua savali i le pasi.
Ae faigata ona o Peresetene o le Maota Maualuga, le Afioaga i le Tamaita'i, Gaoteote Palaie, lena na toe fa'amanaia ai le ta'aloga.
O le 'au lenei a le Manu'ula, o le faiga lava lea o le 'au lenei, e foliga mai e le manaia lava o latou 'au i le amataga, ae 'emo ane le ata, ua ofi atu i le to'afa maululuga i le taimi o le su'ega siamupini.
E manaia le matamata ma se fagu Vailima ua uma ona ligi i totonu o se fagu pau, ae leai lena e sili ai lou onosa'i se'i e taunu'u i le fale.
Ona e pule lava lea o oe ia i le ituaiga e taumafa ai lou Vailima, ina i se ipu malamala pe inu fo'i i le fagu.
O lo'o fa'atauina e le Oloa o Leala, GHC Reid i Tafuna, o le e sapasapaia tala o kirikiti o le Fu'a 2012.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fa’atusa tagata faigaluega malo o tagata e foa’i e leai ni faiai
E le’i nofo lelei i le finagalo o le alii kovana se faasea na tuuina atu e se tina i luga o lana polokalame i le faaiuga o le aso na te’a nei, i se taavale a le malo sa paka i le paka mo tagata mama’i “handicap parking” i le vaega e paka ai taavale a le faleoloa o le PX i Tafuna i le vaiaso na te’a nei.
O le ogaoga o lea mataupu i le finagalo o le alii kovana, aemaise ai o se tagata faigaluega a le malo sa alu atu i le taavale lea, na saunoa ai Togiola Tulafono ma faatusa tagata faigaluega a le malo, “o le tagata e feoa’i i ta’avale ae tu’u faiai i le ofisa.”
Na taua e le tootoo sa valaau atu i le polokalame e faapea, o le taavale lea sa paka i le pakaga mo tagata mama’i, o le taavale a le Ofisa lea e Puipuia Aia tatau a i latou e i ai manaoga faapitoa o le tino, o le numera o le taavale o le ‘AD #16.’
O le itu e sili ona faanoanoa ai e pei ona taua e le tina lea, e umi se taimi o tau su’e se la pakaga ma si ana tama e i ai manaoga faapitoa o le tino, ina ua paka ai le taavale a le malo i le paka lea.
Sa ia taua foi e faapea, e le gata e sese le paka na paka ai le taavale, ae sa ola lava i le taimi atoa na tu ai a’o alu le tagata faigaluega i totonu e faatau, ona sa i ai foi isi tagata sa i totonu o le taavale.
“O le itu e sili ona faanoanoa ai, e le gata o le taavale a le malo ma le tagata faigaluega a le malo, ae o le Ofisa lava foi lea o loo latou puipuia aia tatau a i latou e i ai manaoga faapitoa o le tino, a’o lea ua solomua ia i latou le soli o le tulafono,” o le saunoaga lea a le tina, lea foi sa lagolagoina e le alii kovana.
Fai mai le tina, ua uma ona ia faafesootaiina le Faatonusili o le Ofisa lea, ma sa faailoa atu e le Faatonu, sei toe fo’i atu le tagata faigaluega lea ona ia fesiligia lea e uiga i le mataupu.
Na faamalulu Togiola i le tootoo atoa ai ma nisi o le atunuu o loo aafia i ni gaioiga o loo faia e tagata faigaluega a le malo, peitai i lona talitonuga e le tatau ona tutupu mea faapea aua o tagata faigaluega a le malo, e tatau ona fai ma faataitaiga lelei i le lautele o le atunuu.
Saunoa le kovana, o le faamalosia o le tulafono i soo se taimi, e le na o se matafaioi lea a le malo ae manaomia foi le lagolagosua atu i ai o le atunuu, ina ia mafai ai ona manino nisi o gaioiga e le o iloa atu e le malo.
Fai mai Togiola, o nisi o tagata faigaluega a le malo, e pei e le fiafia e usitai i le tulafono, ae pei e faaaoga lo latou tofi o i latou o tagata faigaluega a le malo e faailoa ai la latou pule poo le le popole foi i le tulafono.
Na avea le valaau a le tootoo ma auala na toe faamanatu ai i le alii kovana, se mataupu faapea na faasea i ai se isi o le atunuu i le taimi na faafoe ai e le Lutena Kovana le polokalame lava lea i se tasi o aso, ona o tagata o loo fiafia e fai a latou pati i le paka, ae a uma loa ona fiafia, ona taei lea o atigi fagupia ma faapeapea solo atigifagu i le paka.
“Sa faamaualalo le Lutena Kovana i le atunuu ona o le mataupu lea ma ia saunoa ai e faapea, o le isi mea ua maitauina i le atunuu, e o e fiafia i le paka ae tuu faiai i le fale,” o le saunoaga lea Togiola e faatatau i se saunaoga sa faia e le Lutena Kovana.
“Ua toe oso mai ai la le tali lea i lo’u mafaufau i le mataupu lea ua faatulai mai i le aso (aso Toonai na te’a nei), e foliga mai e i ai tagata faigaluega a le malo e feoai i taavale ae tuu faiai i le ofisa,” o le saunoaga lea a Togiola.
Sa ia taua foi, e le popole pe ita le tagata lea o loo faatatau i ai lana tala ia te ia pe leai, aua o ia e le toe tauva i se isi tofi, ae tatau pea ona fai sa’o atu i ai lana tala ina ia lagona ai le sese o le mea o loo fai.
Sa ia faailoa foi i le tootoo, o le a ia faatonuina le Faatonusili o le Ofisa lea ina ia faia se suesuega e fesiligia ai le mataupu lenei, ma ia faia foi sa latou aiaiga i le tagata faigaluega lea ona o lea ua faamaonia ua soli le tulafono.
“E tasi lava le mea e ala ai ona le faaaloalo ma le mafaufau le tagata faigaluega a le malo, o le fealua’i ae le iloa poo fea le mea o loo teu ai lona mafaufau,” o le isi lea saunoaga a le alii kovana, faatasi ai ma lana fautuaga mulimuli, “E tatau ona iloa e tagata faigaluega uma a le malo, poo fea lava e feoa’i solo i ai, o loo ia te i latou mata uma o le atunuu.”
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Fa’amasinoga
TETE’E NIMAROTA FINA’I I ONA MOLIAGA
O le aso 5 Oketopa lea ua faatulaga e fofogaina ai le uluai iloiloga a le alii o Nimarota Fina’i, ina ua ia teena moliaga o loo tuuaia ai o ia e le malo i luma o le faamasinoga maualuga i le vaiaso na te’a nei.
O le tali tete’e a Fina’i sa faaleoina lea e lana loia fautua ia Mike White, lea ua tofia e le faamasinoga na te fautuaina lea ua molia i taualumaga uma o lona faamasinoga.
O le afioga i le alii faamasino ia Elvis Patea na faatautaia le iloiloga a Fina’i, ona o loo toesea le afioga i le faamasino sili atoa ai ma le faamasino sili lagolago.
O Fina’i o loo tuuaia i le faaoolima i le tulaga muamua, atoa ai ma le faatupu vevesi i nofoaga faitele, ona o se faalavelave na tulai mai i le lua masina talu ai i Leloaloa, lea o loo tuuaia ai o ia i lona tuiina lea o le papatua o le isi alii i se naifi ma manu’a ai.
Na taofia le alii na manu’a i le falema’i mo togafitiga ma toe te’a ai i tua, ae o Fina’i o loo taofia pea i le toese i Tafuna, ina ua le mafai ona ia totogiina le $25,000 sa faatulaga e le faamasinoga e tatala ai o ia i tua.
O le aso 5 o Oketopa lea ua faamoemoe e tatau ona oo atu i ai ua maua se tulaga tonu o le mataupu a le ua molia, pe faatulaga sona faamasinoga autu, poo le faia foi lea o se maliliega ma le malo ina ia faamuta ai loa lenei mataupu.
LOKA MO LE 90 ASO LE AVE PASI NA SOLA I APIA
O le alii ave pasi lea na sola ese ma le teritori i le 2008, ina ua faamaonia e le faamasinoga faaitumalo le moliaga o le ave taavale ‘ona atoa ai ma le fealua’i i le taavale i se laisene ua uma lona aoga, ua poloaina na te tuliina aso e 90 i le toese i Tafuna, ina ua faamaonia le moliaga o lona ave taavale ae o loo se’i lona laisene ave taavale.
Na maua e leoleo le alii o Rando Ripine o loo ia faafoeina se pasi la’upasese i le masina o Iuni, i le nofoaga o le maketi fou i Fagatogo.
I le fofogaina o lana faasalaga, na poloaina ai e le faamasinoga le faafalepuipuiina o ia i le toese i Tafuna mo le 3 tausaga, peitai sa faamalumalu le faataunuuina o lea faasalaga, ae ua faanofovaavaaia o ia mo le tolu tausaga i lalo o poloaiga a le faamasinoga, lea e aofia ai lona tuliina o aso e 90 i le toese, e pei ona faatonuina e le tulafono.
I faamaumauga a le faamasinoga sa taua ai, na toe malaga mai Ripine i le teritori i se pemita e 30 aso, ma ua poloaina o ia e le alii faamasino o Joh Ward II, a maea ona tuli lana faasalaga faa falepuipui, ona ia tuua lea o le teritori ae toe foi atu i lona atunuu na sau ai, ma aumau ai mo le umi e 3 tausaga o lana faanofovaavaaia.
FAATULAGA LE ULUA’I ILOILOGA A FAAFETAI KASIANO
O le alii talavou lea o loo tuuaia i lona taumafai e osofai se faleoloa i Koko Land i le lua vaiaso talu ai, e ala i lona tata’eina lea o le faitoto’a tioata o le faleoloa, ua faatulaga e le faamasinoga maualuga lana uluai iloiloga e faataunuu lea i le aso 5 Oketopa i le itula e 9:00 i le taeao, ina ua ia teena moliaga a le malo faasaga ia te ia.
O Faafetai Kasiano o loo tuuaia i le moliaga o le taumafai e talepe se faleoloa, faaleaga mea totino i le tulaga lua, atoa ai ma le faatupu vevesi i nofoaga faitele.
O tuuaiga faasaga ia Kasiano na afua mai ina ua vaaia e ni molimau lo la agai atu ma se isi alii i le faleoloa o le Hi Mart i Koko Land, ona ia faaaogaina lea o se pate baseball e ta ai le tioata o le faitoto’a ma ta’e ai.
Fai mai faamaumauga a le malo, e $128 le tau o le faitoto’a sa faaleagaina e le ua molia, ma o loo taofia pea o ia i le toese sei vagana ua ia totogiina le $10,000 ona faatoa mafai lea ona tatala o ia i tua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
MALO SAMOA LE FAI MEA MAFAI, O OE O LE USO
E leai se isi upu e mafai ai ona tuu faatasi lagona faagaeetia o le taitai o le teritori o Amerika Samoa ma ona tagata, nai lo le ‘FAAFETAI’ e momoli atu i le Ao o le malo o Samoa ma ona tagata, e tusa ai o le tulaga maualuga sa i ai polokalame o le faamanatuina o le 50 tausaga o lona aso fiafia i le vaiaso na tea nei.
“Seki a Samoa sole, makua ‘okay’ lava le moku i le eva alii, e fai o le magagaia o auala, o fale ae kuu aku foi i le polokalame o le fu’a, makua 100% lava mea uma,” o nisi ia o tala na gagana i ai nisi o au malaga a Amerika Samoa na malaga atu i Samoa, ina ua fesiligia e le Samoa News i ni o latou e uiga i le fu’a a Samoa.
O nisi o itu na maofa ai au malaga a Amerika Samoa, o le lelei lea o le tapenaina o polokalame uma o le sisiga fu’a, e fai o le matagofie o savali faaaloalo, mananaia toniga a au savavali, ae oo foi i faafiafiaga e aofia ai le koneseti a le UB40 na matua matagofie lava i le maimoa a le toatele.
“O oo fo’i i faailoga kupe o kauvaga sa fai e makua’i seki lava, e fai o le kekele ae sa lava kapega le komiti i faailoga faapikoa e pei o ipu mo au sa magumalo,” o le tala fiafia lea a le susuga ia Lomitusi Filoiali’i, lea foi sa malaga atu ma lona faletua ma o la alo e toatolu e maimoa i le faamanatuina o le fu’a a Samoa.
FA’AFIAFIAGA:
Sa na o le sioa o le au maimoa fa’apea ai taitai ma valaaulia i Samoa ao fuli au fa’afiafia mai Amerika Samoa nei e fa’atino ana fa’afiafiaga, aua sona sao mo le fa’amanatuina o le 50 tausaga o le fu’a a Samoa i le vaiaso na te’a nei.
E le gata i fa’afiafiaga na vaaia ai le mataina o tapenaga a Amerika Samoa, ae oo lava foi i ana au ta’aalo sa auina atu na matua iloga lava ona fo’i mai ma le mea atoa, ina ua suipi le au kirikiti a Vatia i le siamupini, ae sosola mai le au fusu ma le Ipu a le alii Palemia, o le faailoga o le manumalo.
O le ulua’i faafiafiaga a Amerika Samoa lea na tapena i ai le au siva mai Vailoa-tai, na matua laulogo ai le malae i Tiafau i le tali e ma le pisapisao o tagata, ona o le malie ma le agaeseese o tifiga a faafafine sa o latou faatinoina siva eseese e aofia ai ma le siva tau a le Manu Samoa.
O le tautua a le TV3 lea na vaavaalua ma le KVZKTV na mafai ai ona silafia e le atunuu gaioiga eseese o lea faafiafiaga, e oo lava i gaioiga a le aumaimoa ma a latou tala na tau valaau ane ai i le au faafiafia a Vailoa-tai na mafai uma ona maimoa i ai Tutuila ma Manu’a, i lagona fiafia ma le faagaeetia o le faitau selau ma selau o tagata sa latou molimauina faafiafiaga a Samoa.
O le isi faafiafiaga na mataina i le maimoa a Samoa o le siva faaleaganuu a Aasu aemaise ai o le pese faaleaganuu a Alataua.
O nisi o upu sa faaaogaina e Alataua i lana pese faaleaganuu na atili ai ona malie le pese i le faalogologo, aemaise ai lava nisi o viiviiga i le va o taitai o malo e lua, le susuga ia Tuilaepa Sailele Malielegoi ma le afioga i le kovana sili ia Togiola Tulafono.
O nisi o fatuga e aofia ai viiviiga o laufanua, tulaga ua i ai atina’e i totonu o Samoa, aemaise ai o faamanuiaga o loo tafe mai i Asia, lea ua mafai ai ona oaoa Samoa i nisi o faamanuiaga e pei o atina’e i fale ma alatetele, aemaise ai pisinisi ma oloa o loo auina atu i fafo
O le agaga faafetai a le malo o Samoa mo Amerika Samoa, na faaleo lea e le afioga i le alii Minisita ia Tolofuavalelei Leiataua Falemoe, o ia foi lea o le Sui Taitaifono a le Komiti o le Fu’a i lana saunoaga e faaiu ai polokalame o le sisiga fu’a, ma tuuina ifo ai loa i lalo le tagavai a le malo o Samoa i le aso Lua na te’a nei (taimi Samoa), ae o le aso Gafua lena i Amerika Samoa nei.
Na oo lava foi i luga o upega o fesootaiga a le malo o Samoa (www.samoa.travel) na faasalalau ai foi e le malo o Samoa lana faafetai mo Amerika Samoa. e pei ona i ai fuaitau e faapenei, “Faafetai Amerika Samoa mo lou sao, o lou auai mai i le faamanatuina o le 50 tausaga o lo’u malo tuto’atasi, o se lagona e le mafai ona toe faagaloina.”
O le faaauau ai pea o le va fetaaloloa’i o Samoanalua i soo se aso faamanatu o le isi malo i le isi malo, ua atili faamaonia ai le upu o loo pepese ai soo se Samoa i soo se tulimanu o le lalolagi, “O Samoa o le uso e tasi.”
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
TO’A 9 AUMALAGA ASIA AAI PAIA I ISARAELU
E to’a 9 le aofa’i o se aumalaga ua sauni latou te asia le aai paia i totonu o Isaraelu, le nofoaga na feafioa’i ai le Faaola faapea ai le Perofeta fai faaaliga a le Atua o Bahaullah lea e pei ona fa’auluulu i ai le Faatuatuaga Baha’i i le lalolagi ma Amerika Samoa nei.
O lenei aumalaga e aofia ai le susuga ia Taituuga Papalii, o lona faletua ia Tofaimalae ma o la alo e toalua, faapea ai lona uso o Satele Iupeli Kava, o lona faletua ma o la alo e toalua, faatasi ai ma se tamaitai talavou o le Faatuatuaga Baha’i o Matalena Tasele.
Na taua e le susuga Taituuga, o le latou malaga sa amata fuafua mai i le tausaga na te’a nei ma le faamoemoe, o le a faataunuuina pe a maea faauuga a le fanau i le tausaga aoga lenei.
“O lea la ua maea faauuga a le fanau, ma ua matou manatu ai loa e faataunuu le faamoemoe e pei ona fuafua mamao mai,” o le saunoaga lea a Taituuga.
Sa ia taua foi, o le autu atoa o lenei malaga, o le fia molimauina lea ma vaai tino i le nofoaga ma le aai sa savalia e le auauna fai faaaliga a le Atua, ina ia mafai ai ona latou molimauina le ofoofogia o galuega sa ia faia.
“Soo se tagata Baha’i lava, o le faanaunauga lava lea o lona loto ao soifua, e fia oo e vaai ma molimauina nofoaga ma le aai paia sa savalia e le mamalu o le Atua, poo Bahaullah le fai faaaliga a le Atua, o le autu moni foi lena o lenei faamoeome,” o le saunoaga lea a Taituuga.
O lenei malaga o loo faatupe lava e Taituuga ma Satele ma o la aiga, ma o se avanoa lelei foi lea latou te feiloai ai ma isi foi alo Samoa o loo galulue ai i le aai paia, i le avea ai o i latou ma misioane a le Atua aemaise ai o le faia o le galuega o le Toe Fuataina i le talalelei.
O le po o le aso Sa o le vaiaso fou ua faamoemoe e tuua ai e le au malaga lenei le atunuu mo Hawaii, faasolo atu ai i Kalefonia ma malaga tuu sa’o atu ai loa i le aai o Tel Avivi i Isaraelu.
O le susuga Taituuga ma lona aiga e toe taliu mai pe a tuanai le masina ae o Satele ma lona aiga e lua masina o le a malaga ese atu ai.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
E te fia Poka?
E tau le maua se moe a lo latou tua’oi i le maloa o le maile a si ulugali'i papalagi lea e i ai i le la fale (rent) mau totogi i le isi nu'u e nofo totogi uma tagata. A e i ai la ma le Samoa e nofo ai i totonu o le mea lena, o po uma o le ma'alo ane lava o se tagata ae iloa atu e le maile lea, ia ua ou (bark) loa le maile le a Lassie.
Se 'iloga lava e le toe va’ai atu ai Lassie ua le toe va’aia ona uma loa lea o lana ou, ao le mea la e leaga ai, e tu'u fau lava e le ulugali'i lea, e le fai i ai i le la maile.
Ua nofo lava le Samoa lenei ma mafaufau i se mea o le fai nei ia Lassie, tonu loa i le manatu o le Hamo lenei, 'e sili ai pe'a alu i ai e le fa'auo i le ulugali'i lea.
Ua fai lava le mea lea a le maile, o le onoono a'e lavaa o le tagata, ia ou, ae le fa'apena i isi mea, ae vagana o se tagata, ona maloa loa lea.
Ia ua lelei le faiga-uo a le Samoa lea ma le ulugali'i papalagi lea, e le iloa e le ulugali'i le mea lea e mano'a ai le Samoa lea.
Fesili sili lava le Samoa lea po 'o le a le mea e ou so'o ai le la maile, ae va’ai lava ia e na'o tagata lava la e ou i ai, ae tali mai le tamaloa palagi, "E sa’o….e na'o tagata lava e ou ai le la maile, e le taitai lava ona ou i se isi mea, ma le poto lava o le maile."
Fai atu le Samoa lea, "E poto fa'afefea ?" ae fai mai le tamaloa, "So 'o se numera lava e te ta'u i ai, pei la o le fa'atele, ae e fai lava i ai e ou mai le tali o se numera fa'atele, e fa'apea la oe e sese."
Va’ai i le ofo o le Samoa lea, ina ua vala’au atu ia Lassie, "Lassie, 20 fa'atele i le 20, fa'aopoopo i ai ma tausaga Isaako e 23, e fia le tali ?" na ou mai e le maile le tali sa'o lelei e 423 ou o le maile.
O'o i le isi aso, ua o uma le ulugali'i e faigaluega, ia savavali atu loa le la uo Samoa lea, fono ia Lassie, "Lassie…" tilotilo mai le maile, Fai atu loa Isaako, "E te iloa o le a tali o le 5,000,000 fa'atele i le isi 5,000,000 ?".
Ia ua amata ona ou le maile, alu la'u tama o Isaako e fai ona ‘ofu e sauni e alu e faigaluega, ae la e fa'alogo mai o la e fai pea lava le galuega a si maile.
E manava mai le ulugali'i ua ta'atia atu le maile ua mate, ae le'i atoa ana ou, fai mai tala a le Samoa lea, 'FAI MAI FO'I E AKAMAI…. AE O LE LA UA KE'I A UA PE A'E LE'I KAI KAI OGA AKOA MAI LE KALI O LA'U FEISLI…."
E FAI FAI LAVA A SA'O
A'o lei alu le tamaloa o Sani i Niu Sila, ua uma lelei ona 'ao i ai e le fafine lana mea-ai pe a mana'o i ai pe a sau le teine o le va'alele. "Sole manatua lelei lava lau mea-ai e te'i ua e fia ai i le va'alele, 'bread, butter and cheese'…." ia o le aoga le mea na fai i taimi uma lava, e o'o lava i tua o le umu, alu e fai le saka. E pese pese lava le toeaina ma fai lava ana feau.
O'o loa i le taimi e o ai i le va'alele, fono atu lava le olomatua i ai, "Sani…va’ai nei te'i ua galo ia te oe…" ae fono mai le tamaloa, "Aua le popole…pei lava o le ao ia te 'au i le taimi nei."
O'o i le taimi na i le va'alele, sau loa le teine fai mai loa le tamaloa o Sani, po 'o le a le mea e mana'o e ‘aumai, e le'i uma le fesili a si teine o le va'alele, ae 'oso atu Sani, "Bread butter and cheese."
Toe atoa le ‘afa itula ae nofo ma o'omi le moli, toe sau le teine ma fai atu le toeaina (fia show) lea o Sani, "Ah bring heh tha, Bread butter and cheese…"
Lua itula ua mana'o i se mea o'omi le moli, sau se teine, o le mea lava e tasi, "Bread butter and cheese…" ma le fa'alogo atu i le isi toeaina, o le la fo'i e fai lana oka, 'Bread, butter, cheese and coffee.'
Toe o'o i le isi taimi ona tago lea e o'omi le moli sau loa le teine, "Bread butter cheese, and coffee.." fesili mai loa le teine, "Do need milk in your coffee sir ?."
Ua toe itiiti atoa le itula o nofo lava le toeaina, te'i lava le teine i le fai atu, "BREAD, BUTTER AND CHEESE…." Ae o le a pe i le fia inu, ae paga lea e le'i lavea le mea na i le laua aoga ma le olomat.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
SIAMUPINI TAMA O LE MUA’AU MA TEINE O LE MANU’ULA I LE LIKI KIRIKITI O LE FU’A 2012
FO’I TAMA O LE MUA’AU MA LE IPU O LENEI TAUSAGA
Ua siamupini nei le 'au o Tama o le Mua'au i le liki kirikiti o le Fu'a i le tausaga nei 2012, le 'au kirikiti e le'i i ai se faiaina i lenei ta'amilosaga atoa, le lupe lea na seu silasila a e tu'i atu le tapuaiga e le afioaga o Faleniu, lele la ua tau ai lupe o Lefao, ma ua sili mea nei le seuga ina mae'a le ta'amilosaga o le 2012.
Le Afioaga le Sa'o o Magalei ma le Matua ia Mua'sau, Afio mai Aiono ma Solatoa o tei o Magalei, Afio ai le Falefia o Taupolo, Afio mai le tama o Aitulagi, Susu mai Taumafaalofi, Susu mai le ma'opu o Tuia'ana, Alala mai i laua na totoe, Maliu mai le fetalaiga ia Si'uolefanuafiga.
Lele ua sa'asa'a ai nei Taigafouga, Toomanu, Manu oso fusi, Fuata tautu, Taigafouga ae sa alo atu o Tuia'ana ma lona aumaga i fa'agatama o le kirikiti.
E le vavaea le fala o'oto i Feagaiga a le Atua i so'o Fata fai taulaga i totonu i le Afioaga, lea sa outou tapua'i ma tu'i atu le mulipapaga a'o alo le Afioga i le Matua ia Muasau, ma le 'au kirikiti i fa'agatama o le atunu'u, ia o lea la ua a'e malo le latou faiva, ua siamupini i lenei tausaga 2012.
Fa'amalo fo'i ia outou sa le mafai ona aua'i atu i Vaovai i Fagaalu i tagata ua matutua, ma le 'au vaega ua maua i tino gasegase, po'o e e taua, 'O upega le talifau' fa'amalo le tapua'i, a lele ua fo'i mai i fanua a outou alo sa outou tu'u atu e fai le taua.
Ua fa'amalo atu i le ta'alo fa'atamali'i, sa outou le fa'alogologo tiga, ae fai lava le mea sa finagalo tasi i ai o le fa'atino lea o outou ta'aloga se'i tau lava i le fa'aiuga, lele la ua outou sapi i ma'amalie ina ua outou siamupini ma le Fu'a o le tausaga lenei.
Tae tae fatu manava laia o le mea na outou fai atu nei, ia e fai fo'i ma fa'ata'ita'iga lelei mo fanau lalovaoa i le Afioaga, ia manaia le Fu'a ma manuia le outou Siamupini.
MANUMALO LE MANU’ULA I TA’ALOGA A TAMA’ITA’I
E ui lava e na o le tolu ta'aloga a nai teine, ae ua fa'amanuia nei le 'au mai le Afioaga o Vatia, i le latou 'au tamaita'i o le Manu'ula i lene tausaga i le liki o le Fu'a 2012.
Le Afioga e Susu mai le Tamaita'i o le Ao, Susu mai Tagoilelagi, Susu mai Nofoafanua, O i laua o le tao veloaluga, Susu mai Usoali'i, Mamalu mai oulua Tama Matua, ma upu ia te oulou le Saofaiga ma le Lautinalaulelei.
Ua sivasiva ai nei Toleafoa ma le 'aumaga ina ua a'e mai le tamaita'i o Sinaita'aga ma lona au-a-luma o le Siamupini o le Fu'a 2012.
E ui lava ina na'o le tolu ta'aloga o le 'au e tasi, sa tatau lava na lua ni a outou ta'amilosaga e talamasenia ai le outou galagala i le fia ta'aalo, ae paga lea, e pule a le faimea i lona uto, pe sasa'a mai pe tu'u ai pea.
Na'o fa 'au kirikiti a tamaita'i na auai i le liki, o le Pisisami mai i Vaitogi, Aeto mai Pago Pago, ma le Alo-i-afi mai i Masefau ua pau na o 'au na i ai i lenei tausaga i le tatou liki.
Fa'amalo uma i 'au a tamaita'i i lenei tausaga, fa'amanuia atu le Atua ia outou faiva i lenei tausaga atoa, ma ia manuia le sisiga Fu'a 2012.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala mai le Fono Faitulafono
PASIA SENATE PILI FAASA AI SUIGA MOLI TAAVALE
Ua pasia e le Senate sa latou pili tau faaofi e faasa ai le toe faia o nisi suiga i moli taavale, e ala i le faapipiiina lea o nisi moli faaopoopo i moli na aumai ai le taavale mai lona tino na fausia mai ai.
O lenei tulafono taufaaofi ua lagolagoina ai le tele o faasea mai le atunuu e aofia ai foi ma nisi o taitai, i le tele lea o ituaiga moli taavale eseese ua maitauina i luga o le alatele i le taimi nei, aemaise lava i le taimi o le po.
O lenei tulafono taufaaofi na faaulufaleina e le afioga i le alii Senatoa ia Malepeai Setu, ma o le taeao ananafi na faitau muamua ai i luma o le maota o sui.
O le tulafono lenei, sa pasia i le tauaofiaga na maea atu nei, peitai sa toe taofia ona o nisi o suiga sa manaomia le toe tuu ai i totonu.
TEENA FAIPULE FINAGALO SENATOA
E le’i tuu mamaina e le maota o sui le faaiuga a le Senate lea ua faia i a latou suiga i le pili tupe a le Senate 32-26, ina ua tasi moemoe le faaiuga alemaotaosuiiletaeaoeteenalefinagaloole Senate. O le finagalo o le Senate e pei ona fulisia i ai le maota, ia latou teena suiga a le maota o sui sa faia i le latou pili tupe ua uma ona pasia.
Na pasia e le Senate ana pili tupe e lua o le $3 miliona e faatupe mai i Teugatupe o Taui mo Tagata Faigaluega, ma le lafoga e 2% e tuuina atu uma e fesoasoani ai mo le falemai o le LBJ, peitai na suia e le maota o sui e faapea, o le $3 miliona, o le a avea o se nonogatupe, ae faaaoga le lafoga 2% e toe totogi ai le nonogatupe lea, o le tupe e totoemaiai,oleaaveleisi50%ilefalemaiae alu le isi 50% i le teugatupe lautele a le malo.
O le finagalo o le Senate, ia teena suiga a le maota o sui ae toe faafoi le tino o le pili i le tulaga sa faaulu ai, peitai ina ua tuuina atu i le maota o sui le finagalo lea o le Senate, sa latou teena i le taeao ananafi.
Saunoa le fofoga fetalai ia Savali Talavou Ale e faapea, afai ua finagalo le SEnate e teena suiga a le maota o sui, sa tatau ona faailoa atu ma se
manaoga mo le faia lea o se Komiti Teuteu iuna ia soalaupule ai le tulaga o le mataupu, peitai e foligamaieleoiaisefinagalooleSenateise komiti teuteu, e ui ua sauni le maota o sui mo se komiti teuteu ina ia foia ai lenei mataupu.
Ua talia foi la e le Senate le faaiuga a le maota osui,maoleitulae8:00iletaeaoneiolea feiloa’i ai loa Komiti Teuteu a maota e lua, e ui e na o le Senate lea ua maea ona tofia lana komiti teuteu, lea ua taitaifono ai Alo Dr. Paul Stevenson, o Velega Savali Jr ma Lualemaga Faoa.
O le aso Gafua lea ua faailoa mai e le falemai o le LBJ e amata faamamalu ai a latou siitaga o totogi, ina ua fiu e faatali mai se tupe fesoasoani mai le malo ma le Fono.
TULAFONO E FAAVAE AI MATAGALUEGA FOU TAU FESOOTAIGA
Ua i luma o le fono faitulafono se tulafono taufaaofi, e faavae ai le matagaluega fou ua taua o le Matagaluega Tau Fesootaiga ma Faamatalaga.
O lenei matagaluega e pei ona taua i le tulafono taufaaofi, o nisi o ana matafaioi e aofia ai le faia lea o ni fesootaiga ma nisi o malo o le lalolagi, i avanoa e faia ai fesootaiga faaonaponei, ina ia mafai ai ona faalautele le malamalama o tagata faigaluega a le malo.
O le paketi a lea matagaluega o le a tuuina atu i le fono mo le faamaoniaina mai, aua le faatinoina o ana galuega mo le tausaga.
O le vaiaso fou lea ua faatulaga e amata faia ai iloiloga a komiti a maota taitasi mo lenei tulafono, lea o le a fesiligia ai molimau a le malo i le tulaga o le matagaluega fou lenei.
Saunoa le alii kovana i luma o le fono ina ua tatalaaloaiailemasinanateanei,oletauaole matagaluega lenei o fesootaiga ma faamatalaga, o le a mafai ai ona tuu faatasia nisi o fesootaiga faaonaponei, ma faalautele ai le tomai o tagata faigaluega i auala e faaleleia ai fesootaiga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
SONNY BILLS MA RICHARD KAHUI
Ua sauni atu nei le Waikato Chiefs ma la latou ta'aloga fa'a-samasama-noa (pre-season game) e tasi e faia ma le Wellington's Hurricanes ona amata lea i le vaiaso i tua i le amataga o ta'amilosaga o le Super 15.
Lea la ua aofia i totonu le tama o Richard Kahui ma Sonny Bill Williams i tua o le laina a le Chiefs, i le numera 12 ma le 13 o le laina i tua.
O le tama o Tim Nanai Williams lea o le ta'alo i le numera 11 po 'o le uigi, a'o Robbie Robinson e ta'alo i le fulupeki, le tulaga lea na tu'ua e Mils Muliaina ina ua malaga atu i Iapani, e ta'alo ai i lana konekarate.
A'o nofo Sonny Bill Williams e sauni i lana fusu'aga i le fusi a le Heavyweight a Niu Sila, sa le ta'aalo ai la latou 'au o le Cheifs mo ana ta'aloga e lua ma le Rebels ma le Highlanders.
O le tama lenei o Richard Kahui ma Sonny Bill Williams o lo 'o ta'aalo nei i le All Blacks i le vaitaimi nei.
Fai mai a Kahui, "O se tagata talenia lenei tagata o Sonny Bill Williams aua e lua ana ta'aloga e tau’ave nei, o le fusu ma le lakapi, e fiafia i ai aua o le a fa'asoa lelei mai o le polo i le taimi e maua ai e lo latou 'au le polo."
Ona toe fai mai lea o ia, Kahui, "Ou te talitonu lava o le a mautinoa lava le lelei o le ‘ave atu ina o le polo i tua, se'i pa'i ia i laua le uigi, ia maua ma le ali'i o Tikorotuma. Toe a le o le le lelei fo'i le puipui (defense) lea o lo
'o vaivai lava i le taimi nei. Ae e i ai lo'u talitonuga e o'o atu i le taimi e amata ai le ta'amilosaga, ua lelei."
E o'o mai i le taimi nei e le'o tu mai lava la latou 'au o le Chiefs i se tulaga lelei i la latou puipui mai, toe tasi lava la latou ta'aloga fa'a-samasama-noa ona amata loa lea o le ta'amilosaga i le isi lua vaiaso.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
E te fia Poka?
FA'ATAU A TATOU TAIFAU
Ua fiu Amerika ma Russia e tauvavao so'o isi atunu'u Arapi, telefoni atu loa le Peresitene o Amerika i le Peresitene a Russia, "E sili ai pe'a fai se isi mea i lo le ta tigaina fua e tau vaovao nei atunu'u Arapi, tu'u ai pea latou a tau ma feoti ai, ia tu'u ai pea."
Fai mai le tonu a le Peresitene o Amerika i le Peresitene a Russia, "A e a uma pe a fai se tauga maile, po'o taifau ? pule a le atunu'u ia i le faiga o le latou taifau.....a ea ?.
Ia ua lelei la, ia e pule lava le atunu'u latou ia i le faiga o le latou taifau." o le toe tali fa'atopetope atu lena o le Peresitene o Amerika.
Na a'ami uma foma'i, sainitisi i le fono ma le Peresitene, "Vaai outou o le fa'amaululuga o le 'au Amerika, fai mai e fafaga se tatou maile po'o taifau i tausaga e lima. A uma loa, ona aumai loa lea o le latou ta'ifau o le a fetaui ma le tatou ta'ifau."
Fai mai loa lea o le Peresetene a Russia, "Ia o le mea oute mana'o ai, e aumai uma o outou finagalo pe'a fa'apefea ona fai se tatou malie, tino lelei, malosi e le fefe lava i se maile, toe fiu tagata e maitau mai po'o le a lea ituaiga maile..."
Fai atu loa le sainitisi matua lava lena sa i totonu o le fono, "Aumai se taifau se 'Serbia hunter',e tasi i 'o Serbia, aumai i Siamani i le ituaiga 'German shepherd', tasi le 'greyhound' e aumai i Ausetalia, aumai ma se taifau se tasi i Farani, e taua o le 'Bulldog' fa'atalia 'au ma ou tago e fa'afeusua'i taifau nei, ona fanau mai ai lea o se taifau maoa'e se tasi."
A'o le taimi lena e taumafai se tonu fo'i Amerika, po'o le a le mea e fai i sa latou ta'ifau.
Ua atua le lima tausaga o'o i le aso o le fai ai le fetaui o taifau ia, ua vaai atu tagata Amerika i totonu o le pa lena na aumai ai le maile a Russia, 'oka e fai o le tele ae sefulu lelei filifili e nonoa ai i totonu a le pa 'aumea ona o le fea'i.
O le maile fea'i uma a le lalolagi lea ua maua mai ai le taifau e tasi, ua fa'aigoaina o le 'Russian bull dog'.
Ua avatu nei i totonu o le pa, tatala 'ese filifili e sefulu, ua tu mai nei ua pei lava o se solofanua le lapo'a o le maile.
Fa'atalitali uma tagata i le taifau a Amerika, ma le vaaia atu ina o le mamalu o le 'au matamata, oe o le sa'a le taifau e tamo'e mai i le isi faitoto'a.
Talie uma fitafita Russia i le vaai atu i le latou taifau ma le taifau a Amerika, "Sole e fa'afefea ona maona ai le tatou taifau i le la sa'a ?."
Ma le tete'i uma tagata na vaai i le mea na tupu, ma ona o'o lava o le sa'a lea a Amerika, e mamulu mai i i ai le taifau a Russia, sau i le atoa, e o'o mai i le mea lea na tutu atu ai le sa'a lea.
Na ona fa'amaga lava o le gutu tele o le sa'a, ae folo atoa le taifau a Russia lea, ua ofo uma le 'au matamata i lena vaaiga, sa topetope atu loa le sainitisi e lona le talitonu i le mea na vaai i ai, fesili loa i le sainitisi Amerika lea.
"Sole o le a le igoa o le lena ituaiga maile ?" ae 'ata'ata le sainitisi Amerika, ma fai mai, " E TAUA O LE 'COSMETIC SURGERY' PO'O SUI O FOLIGA O LE CROCODILE I SE TAIFAU.....O LE MEA MONI A......O LE 'CROCODILE
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Ama (Ua na o oe lava)
O lo’u va’a o lo’o fa’atali pea i totonu ole ava
Fa’amoemoe mo taeao olea faimalaga
Ma lo’u nu’u ua ta’uta’ua talu ole tama o aiga
O lo’u nu’u ua fa’atumulia i o’u mafaufauga
Taeao ou folau ese atu, tofa oe Ama
E ui ina tiga talu lenei mafutaga
chorus:
Ua lalelei tasi lava oe
Ama ua na o oe lava
Lou lalelei ua le mafai e upu ona fa’amatala
(x 2)
Pogisa lea ole loto po’o lea ea lona taunu’uga
Ua galo le oti ile alofa ia oe fuga
Sogi maia lo’u au tu’u mai uma lou malosi
Avea pea oe ma ou Atua seia o’o ile oti
O oe ole numera afe e susulu pea lava
Tosina uma loto o tagata i lou malamalama
chorus x3
Mitia ile sau lou manogi a o agi le matagi
Dear ea po’o lea le uiga po ose lavea’i
Na ou folau mai vasa e tele ona o lo’u mana’o
Oi aue talofa ia ita a nei a fano
Ta fia pa’i tasi i lou lalolagi ma ou malaga ese atu
Tu’u pea i le atua e fa’afouina nai ou manatu
==
Submitted by Tana


text:
Toe filifilia Gaoteote avea ma Senatoa
Ua tasi nei le filiga i le paia o le Itumalo atoa o Vaifanua, o le a toe faaauau e le afioga i le Tamaitai o le Ao ia Gaoteote Palaie Tofau, o ia foi lea o lo o avea ma Perestene o le Senate i le Fono Faitulafono i le taimi nei, le tofi Senatoa o le Itumalo mo le isi 4 tausaga o lo o lumana’i nei.
O se faaiuga e le’i faigofie ona autasi i ai le itumalo atoa i le fonotaga lea na usuia i le malae i Laloulu i le Aso To’ona’i na te’a nei, ina ua naunau atu fo’i ni isi o Faasuaga o le Itumalo i le fia tautua lea mo le itumalo e ala i le tofi, e pei ona faamaonia mai e le afioga i le Anava o taua ia Te’o J. Fuavai i se faatalatalanoaga ma le Samoa News i le Aso To’ona’i na te’a nei.
“O lea ua tasi le finagalo o le itumalo o le Vaifanua, o le a toe faaauau e le afioga ia Gaoteote le tofi o le itumalo mo le isi 4 tausaga,” o le saunoaga lea a le afioga Te’o.
Saunoa Te’o, sa finau malosi le afioaga o Alao e tuu atu le tofi latou te tauaveina, peitai ina ua maea ona fefaaalia’i finagalo o tamalii o le itumalo, na tasi ai loa i le toe filifilia o Gaoteote e fai ma Senatoa.
“E tele ni isi o mafuaaga na silasila i ai le itumalo ao lei faia lana faaiuga, e le gata o le afioga ia Gaoteote o lo o seei i le nofoa o le Peresetene mo le Maota Maualuga i le Fono Faitulafono, ae manatu foi le itumalo ina ia faatumauina pea lea faaeaea mo le itumalo atoa, aua o le Fono Faitulafono, o le isi lea vaega maoti o le tafatolu o le faigamalo a Tutuila ma Manu’a,” o le saunoaga lea a Te’o.
E silia laititi lava ma le lua itula le umi o le fono a le itumalo sa faia, e talanoaina ai le tofi o le itumalo, e pei ona taua e se molimau i le Samoa News.
Na tatala lava le fonotaga i le lauina lea o se tusi mai le afioga Salanoa Aumoeualogo, e faailoa atu ai lona lagolagoina o le afioga ia Gaoteote e toe faaauauina le tofi o le itumalo, ina ua maea ona tolaulauina le tusi, sa tatala ai loa le avanoa mo le faaalia o finagalo o taitai o le itumalo.
Fai mai le molimau, o le afioga ia Iuli mai le afioaga o Tula na finau e fia alu i le tofi, peitai sa finau mai foi le afioga ia Tavai mai Alao o ia foi e fia alu i le tofi. O le itumalo o Vaifanua e aofia ai le afioga o Vatia, Aoa, Tula, Alao ma Onenoa.
E le’i umi ona faagasolo le fono ae tasi loa le finagalo o Tula, Aoa ma Vatia e lagolago le toe filifilia o Gaoteote i le tofi Senatoa, ma sa taoto atu ai loa i se faaiuga a le afioga a Satele Lili’o ma le afioga a Toomalatai i so laua finagalo e tusa ai o le faaiuga ua tasi i ai isi afioaga o le itumalo.
“Ina ua le maua se tasi, sa saunoa ai loa Satele e sili pe a moe le toa, ae toe taoto atu le mataupu i le faletolu sei toe iloilo ma soalaupule, ae na faateia Satele ina ua saunoa Toomalatai, ua ia lagolagoina le toe filifilia o Gaoteote, ma tulai mai ai loa le lagolagoina e nuu e 4 o le faaiuga sei vagana ai Alao o lo o faatuiese pea,” o le faamatalaga lea a le molimau.
“E faalua ona faaoloolomaau Gaoteote ia Satele i sona finagalo e faatatau i le faaiuga ua tasi i ai isi nuu o le itumalo, ma e ui i se finagalo faatuatuai o le afioga a Satele, ae na toe liua lona finagalo ma ia lagolagoina ai loa le faaiuga ua autasi i ai le itumalo, fai mai Satele, o lona alofa i le itumalo atoa ai ma le tofi ua mafua ai lana faaiuga,” o le faamatalaga lea a le molimau.
O le isi laasaga lea o le a laa atu i ai le tofi o le Itumalo, e tatau ona saini uma faauluuluga o le itumalo i le latou faaiuga ua faia ona faamaonia lea e le Faalupega, ma tuu atu ai loa lea faaiuga i le Ofisa o Mataupu Tau Samoa ma le Senate.
O le faamaoniaina o tofi mo Senatoa faatoa faia i le aso 3 Ianuari 2013 i le itula e 12:00, i le taimi e faatautoina ai i latou mo le isi nofoaiga fou.
O le Aso Lulu o le vaiaso nei, le aso 5 Tesema ua faamoemoe e fono ai le afioaga o Pago Pago, mo le sailia o se tasi e fai ma sui o le afioaga i le maota maualuga a le Senate.
O le afioga i le Alii o Aiga ia Asuega Faamamata Lauvai o lo o nofoia le nofoa o le itumalo i le taimi nei.
A maea le fonotaga a Pago Pago i le vaiaso nei, ona faamoemoe ai loa lea o le Aso Gafua, 17 o Tesema o le a fono ai loa le itumalo atoa, mo le faalauiloaina o tofi a le itumalo mo le isi nofoaiga a le Senate.
E tolu nofoa o le itumalo o le Maoputasi i totonu o le Senate, ma o ia nofoa e tolu o lo o nofoia e le afioga i le Maoputasi ia Mauga Tasi Asuega, afioga ia Asuega atoa ai ma le afioga i le tamaitai Senatoa ia Tiumalu Telesia Scanlan.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
AMATA I LE ‘FACEBOOK' AE FAAI'U I LE FALEPUIPUI
O tama'ita'i e to'atolu mai Fatu ma Futi lea na tu'uaia i lo latou fa'ao'olima lea i se isi fo'i tama'ita'i, ona o ni fefa'aaliga o manatu i luga o le facebook, ua taofia nei i le to'ese i Tafuna e le fa'amasinoga, se'i vagana ua totogi le ta'i $18,000 ona fa'atoa mafai lea ona tatala i latou i tua, e fa'atalitali ai taimi ma aso ia ua fa'atulaga e fofogaina ai a latou mata'upu i luma o le Fa'amasinoga Fa'aitumalo.
O se fa'alavelave na tula'i mai i le Aso Faafetai na te'a nei, ina ua fa'ao'olima i latou nei e to'afa i se tama'ita'i sa ta'e'ele ma ni isi o lona aiga i le sami, na mafua ai loa ona molia i latou e le malo i le moliaga mama o le fa'atupu vevesi i nofoaga faitele, ma le fa'amoemoe o se taimi mulimuli ane o le a faila ai e le malo moliaga fa'aopoopo fa'asaga ia i latou nei.
O le taeao la ananafi na fa'atoa faila ai loa e le malo moliaga fa'aopoopo fa'asaga ia Serrah Mauga, Le'alai Mauga, Evelyn Mauga ma Simaima Mila, lea ua molia ai nei i latou i le moliaga mamafa o le fa'ao'olima i le tulaga muamua, taofia fa'apagota o se tagata i se 'auala fa'asolitulafono, fa'apea ai ma le fa'atupu vevesi i nofoaga faitele.
I fa'amaumauga a le fa'amasinoga na ta'ua ai, ao ta'ele le tama'ita'i na a'afia i le sami, sa ia va'aia Le'alai ma Simaima o lo o tilotilo atu ia te ia. Na va'aia e le tama'ita'i na a'afia le aga'i atu o Simaima ma 'aumai Serrah ma aga'i atu loa i le vaega o lo o ta'ele ai, ona tau vala'au atu loa lea o le to'atolu lea ia te ia e fa'atope mai i luga.
Fai mai fa'amaumauga a le fa'amasinoga, a'o le'i o'o mai le tama'ita'i na a'afia i luga o le oneone, o Simaima lava na aga'i atu i le sami ma toso mai o ia i uta e ui sa musu, ae sa una'i lava e Simaima o ia i uta, ma o i'ina na muamua ai loa tu'i e Simaima o ia, e pei ona ta'ua i fa'amaumauga a le fa'amasinoga.
Na ona mae'a lava ona tu'i e Simaima le tama'ita'i na a'afia, oso atu loa ma Serrah ua ta tu'i ona foliga, ma fa'apea ai fo'i ona fesoasoani atu i ai ma Le'alai ma Simaima ua fa'aauau le fasiga o ia.
Na ta'ua fo'i le aga'i atu o se tasi o i latou nei ua molia ma 'aumai se pate kirikiti mai lona fale ma le fa'amoemoe e sasa ai le na a'afia, peita'i na taofi e se leoleo. Na ta'ua fo'i le laga atu o i latou nei ma tatu'i le na a'afia, a'o savali aga'i atu i la latou ta'avale.
O le aso Lua o le vaiaso fou lea ua toe fa'atulaga i ai le iloiloga a i latou nei e to'afa ma le fa'amoemoe, o le a iloilo ai loa pe tofia e le fa'amasinoga ni loia tua e fautuaina i latou e tusa ai o lenei mata'upu, pe mafai lava e le Ofisa Loia Fautua ona tau'aveina uma a latou mata'upu.
E $25,000 le tupe sa fa'atulaga e le fa'amasinoga e tatala ai i latou nei i tua mai le to'ese, peita'i ina ua mae'a ona talosaga le ali'i loia o Mike White o lo o tula'i mo i latou nei i le fa'amasinoga, na toe fa'aitiitia ai loa i le $18,000 le tupe e tatala, ona fa'atoa mafai lea ona tatala i latou nei i tua mai le to'ese.
Afai e mafai ona tatala i latou i tua, ua poloaina i latou e le fa'amasinoga ina ia tu'uina atu a latou pepa malaga i le malo e taofia ai, ma ia aua fo'i nei o latou taumafai e tu'ua le atunu'u.
Ua fa'asa e le fa'amasinoga ona latou toe taumafai e fa'afeso'ota'i le tama'ita'i na a'afia i lenei mata'upu i so o se 'auala.
Na ta'ua e le tama'ita'i leoleo sa gafa ma le su'esu'eina o lenei mata'upu, e le o se taimi muamua lea ua tula'i mai ai le fa'alavelave lenei i le va o i latou ua molia ma le tama'ita'i Tonga o lo o a'afia, ma o lenei vevesi na afua mai i ni tusitusiga sa faia i luga o le ‘facebook.'
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Aga’i ina gaogao fata faleoloa Manu’a tau leai ni oloa
Ua faaalia i ni ripoti mai Manu’a le aga’i ina gaogao fata e tuu ai oloa i nisi o faleoloa, ona ua fai si umi e le’i toe alu atu se malaga a le MV Sili, mo le la’uina atu o uta i Manu’a.
Na faaalia e se tina mai Olosega, o faleoloa i le latou nuu ua amata ona gaogao fata e tuu ai oloa ma ua tele lava foi ina le toe maua nisi o oloa o loo manaomia e tagata i aso fai soo, ae na taua e nisi, o lea ua amata ona toe feoai taavale ina ua maua atu le kesi, sei vagana ai nisi o oloa ua amata ona uma.
Ae na taua e le kovana sili i luga o lana polokalame i le faaiuga o le vaiaso na te’a nei, le lata lea ina mae’a galuega mo le toe faaleleia o vaega o le va’a o loo faagasolo i le Vaega Tosova’a i Satala.
Saunoa le matua ia Togiola Tulafono e faapea, o galuega mo le toe faaleleia o vaega o le va’a o loo faagasolo i le taimi nei, na afua mai i se fautuaga a le U.S Coast Guard ina ia mautinoa e saogalemu pea le va’a i le taimi e fa’ataunu’u ai lana tautua mo le motu o Manu’a.
Fai mai Togiola, o nisi foi taimi e manaomia ai le faia o ni galuega toe faaleleia mo le saogalemu o le va’a, ae afua mai ai faitioga faasaga i le malo fai mai ua faagalo Manu’a.
Na taua e nisi o tagata mai Manu’a na valaau mai i le Samoa News, o lea foi ua amata ona toe vaaia le faafitauli o le tau leai o ni oloa i totonu o faleoloa, ma ua i ai foi oloa ua le o toe maua i le taimi nei.
“O le mea lea ua i ai ua amata ona tau le toe feoa’i tagata e faatau i ni faleoloa, ona ua le toe maua oloa o loo manaomia e pei o le suka, alaisa, susu, fasimoli, falaoa mata, atoa ai ma nisi o oloa tuu aisa, ua toe o’o fo’i Manu’a i le faafitauli masani lea e tula’i soo mai pe a leai se va’a e sau iinei,” o le faamatalaga lea a se tina mai Olosega e le’i finagalo e faailoa lona suafa.
Na taua e le molimau, o le malaga a le Fotu o Samoa i le vaiaso na te’a nei na maua atu ai kesi ma le karasini, sa i ai foi ni nai oloa na mafai ona avatu i le vaa lea peita’i e le tele naua. O le malaga a le Fotu o Samoa na togipau e le ASPA, mo le lauina o kesi ma le suau’u, ae sa ave ai nisi o uta a tagata tua, ina ia fesoasoani ia Manu’a.
Na pau le eseesega e pei ona taua e nisi mai Fitiuta, Faleasao ma Ta’u ina ua fesiligia e le Samoa News i le taeao ananafi, o loo maua pea oloa tuu aisa i faleoloa i le taimi nei.
“Na pau lava le popolega lea e i ai o meaai mo fanau e pei o le alaisa, susu atoa ai ma meaai e fiafia lava latou i ai, ae o tagata matutua, o loo pala le talo, fa’i ma ta’amu iinei, o loo malolosi foi tamaloloa e fagogota aua ni i’a mo le afiafi,” o le saunoaga lea a se tasi o tina matua mai Fitiuta ina ua fesiligia e le Samoa News.
O le isi fesoasoani o loo mafai ai e Manu’a ona la’u ni nai oloa i le motu, o le tautua a le va’alele o le Segaula peitai na taua e tagata, e tiga lava ona taugata le totogi, e le lava foi uta e la’u ai ae o le itu taua o loo maua ai sina fesoasoani i le taimi nei
E le’i manuia taumafaiga a le Samoa News i le tau sailiina lea o se faamatalaga mai le Pule o le ASPA ia Andra Samoa, pe o i ai se isi fuafuaga mo se malaga lata mai a le Fotu o Samoa e la’u ai a latou suauu ma kesi i Manu’a, peitai na taua e se tasi o sui o le ASPA i le Samoa News, e le o mautinoa mai i le taimi nei pe lata mai se isi malaga a le Fotu o Samoa latou te totogiina mo Manu’a mo le la’uina o a latou uta.
Na faamalulu le alii kovana i tagata Manu’a ona o le faaletonu i malaga a le va’a, faatasi ai ma lana talosaga ia Manu’a, ia lava pea le onosa’i o loo taumafai le malo e faalelei le va’a mo le latou saogalemu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
TOLOPO MATAUPU A SE ALII FAIPISINISI
O le alii faipisinisi lea o lo o tuuaia i lona faia o ni uiga mataga i le ‘niece’ a lona toalua e 16 tausaga le matua, ua toe tolopo lana mataupu lea na tuu e fofogaina i luma o le Faamasinoga Maualuga i le vaiaso nei, i le aso 11 o Fepuari o le tausaga fou.
Na faailoa e Sharron Rancourt, le loia a le ua molia, i le faamasinoga e faapea, o lo o faia ni feutanaiga ma le malo mo se maliliega, ma e i ai le talitonuga e maea le 60 aso ua maua se taunuuga o talanoaga o lo o faia ma le malo.


text:
Talia e le IRB le talosaga a Amerika Samoa
E ui e le’i tuuina mai se tusitusiga aloaia mai le Faalapotopotoga o Taaloga Lakapi a le lalolagi, le IRB e faamaonia mai ai lana faaiuga e tusa ai o le talosaga a Amerika Samoa, peitai ua faamaonia mai e le Peresetene o le Iuni ma nisi o sui o lana taupulega le taliaina lea o le talosaga sa tuu atu a Amerika Samoa, e avea ai o ia ma totino tumau a le IRB.
“O se lagona fiafia ma le faagaeetia ina ua talia aloaia le talosaga sa taumafai atu i ai le Iuni Lakapi a Amerika Samoa (ASRU), aemaise ai le taitaifono, le afioga i le kovana sili ia Togiola Tulafono, aemaise ai i latou uma sa gapatia i le taumafaiga o lenei faamoemoe, e le faigofie,” o le saunoaga lea mai le alii peresetene o le ASRU, le afioga Te’o J. Fuavai, lea ua silia ma le 42 tausaga o auai i le faagaioiga o le taaloga lakapi i Amerika Samoa.
Saunoa Te’o, ina ua ia maua le tala e faatatau i le taliaina lea e le IRB o le talosaga a Amerika Samoa, sa maligi ona loimata ma ia faafetai i le Atua, ina ua ia tatala mai le isi faamalama i le atina’eina o le lakapi i Amerika Samoa.
“E le mo le ASRU poo se tagata se toatasi, ae mo tupulaga lalovaoa a Amerika Samoa ma tagata uma o Amerika Samoa,” o le saunoaga lea a Te’o.
O le fonotaga i le aso ananafi a le IRB i Aialani (Ireland) na faia ai lea faaiuga, i le maea ai lea ona tuuina atu o le talosaga a Amerika Samoa i le masina o Oketopa 2011.
E lei maua mai se pepa o faamatalaga mai le ofisa o le alii kovana, o ia foi lea o le taitaifono o le Iuni Lakapi a le atunuu e tusa ai o lenei tulaga maualuga ua ausia, peitai i se faatalatalanoaga male Failautusi o le Iuni ia Falefata Moli Lemana, sa ia faamaonia mai ai foi le tulaga lava lea e tasi.
Saunoa Falefata, o se imeli na tuuina mai i le afioga ia Lefau Tauiliili Harry Schuster ia te ia ma le kovana, sa faamaonia mai ai lenei tala fiafia mo Amerika Samoa.
“O le taimi lava na ou mauaina ai le imeli mai ia Harry, na ou le iloa le ituaiga lagona na oo ia te ia ona o lenei tala fiafia, ma e ui e lei tuuina mai se tusi aloaia mai le IRB e faamaonia mai ai la latou faaiuga, ae o lea ua momoli mai e le Harry le tulaga sa i ai le fono ananafi (aso Lua na te’a nei),” o le saunoaga lea a Falefata.
Na faafetaia foi e le afioga Te’o le afioga ia Lefau ma le Iuni Lakapi a Samoa, i lo latou unaia malosi o lenei faamoemoe, ina ia mafai ona laina tutusa Samoa e lua i le tulaga maualuga ua i ai le taaloga i le lalolagi.
O le 2005 na avea ai Amerika Samoa ma totino le tumau a le IRB, ae avea ai ma totino tumau a le Faalapotopotoga o taaloga Lakapi i le Pasefika (FORU), lea ua toe filifilia i ai le afioga ia Lefau e avea ma Peresetene mo le isi 4 tausaga.
O le afioga i le alii faipule ia Lefau, o ia foi lea o le sui o Samoa i totonu o le IRB, lea foi e pei ona avea ai o ia ma totino a se tasi o komiti a le IRB.
I lana malaga maii Amerika Samoa i le vaiaso o le sisigafu’a, sa ia taua ai lona faanaunauga o loo i ai, e fia vaai i se au fili a Amerika Samoa i taamilosaga taitoa 7 a le IRB o loo faagasolo, e manao foi ina ia avea Amerika Samoa ma totino tumau o le IRB.
I se tasi o fonotaga a le Iuni lakapi a le atunuu ao lumanai le taamilosaga taitoa 7 o le fu’a na mavae atu nei, na faalauiloa ai e le alii kovana ia Togiola Tulafono lona faanaunauga o loo i ai, ina ia talia e le IRB le talosaga a Amerika Samoa.
O nisi foi o ana polokalame i faaiuga o vaiaso, e talanoa mai ai le alii kovana i le tulaga o le atina’eina o le lakapi i le atunuu, aemaise ai totonu o aoga e pei ona i ai le taamilosaga taitoa 7 a tama ma teine o aoga maualuluga, lea ua faamoemoe e tatala i le aso Faraile o le vaiaso nei ma le aso Toonai.
(Read English version of this story in today’s Sports section)
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Suia o Aiaiga Pepa Nofo Mau i Amerika
O sui uma o lo’o aumau i Amerika ae le o maua i fa’amaumauga a le Ofisa o Femalaga’iga, ua amata nei ona tatala i ai avanoa e talosaga ai ni o latou pepa faigaluega ma nonofo pea i Amerika talu ai le faiga fou ua tatala fa’alaua’itele e le Peresetene e fa’asa’o ai o latou pepa.
Ua fa’ailoa mai e le Associated Press e 1.7miliona tagata ua mae’a o’o ane ma e agava’a i lea fesoasoani, ma sa amatalia e Peresetene Obama ia Iuni 2012 lea faiga fou, ona o mana’oga tupito sa talosagaina e tagata palota hisipaniolo o le atunu’u.
O le to’atele o nei tagata e le o maua i fa’amaumauga a le Ofisa o Femalaga’iga a le Malo tele, e o mai Amerika Latina, ma ua fa’ailoa mai e maua lava le 11.5 miliona o i latou nei. O nei mea uma, ua fa’ailoa mai e le ripapilikana, “O se faiga e aoga mo Obama i le palota ia Novema lea fo’i fa’asalafa o tulafono tau femalaga’iga ua fa’ataunu’u nei.”
Ua faia nei sailiga a le Matagaluega o le Saogalemu Fa’alotoifale, ma ua iloga mai e agava’a ai nisi o le fanau talavou e i le va o le 16 ma le 30 tausaga, e fa’aauau a’oga ma faigaluega i Amerika. I fa’amaumauga ua i ai nei a le DHS e tusa ma le 1.04 miliona le fanau ua mae’a talosaga ma talia i lea vala o nei tulafono o femalaga’iga.
O le fuafuaga fa’ataoto a le Peresetene, ia le toe fa’afo’ia le fanau i o latou malo, ae ua mae’a a’otauina i latou i tomai aoga i totonu o Amerika, ona ua loa ona nonofo i latou i Amerika, ua agava’a lava i latou o fanau a le atunu’u.
Pau mea ua sailia i nei fanau, o le va’ai toto’a pe mata sa solia e i latou tulafono matuia, ma ua atoa fo’i le lima tausaga o alaala ma a’oga i totonu o Amerika, e sili ona taulia, le tautua fo’i a i latou i le militeri.
O lo’o i ai nisi o lo’o latou masalomia lenei faiga fou, o se faiga lava e toe o’o ina maua ai i latou, nofoaga o lo’o alaala tumau ai, ma e toe saili atu lava i ai i latou i se taimi mulimuli, pe afai o le a manatu Amerika e toe fa’afo’i ia i latou, pe a le taulia latou tusi talosaga mo nei penefiti.
Peita’i, o i latou o le a talia a latou talosaga, o se mea sili lea ua mafai ona maua mo i latou e fa’aauau ai ona latou alaala ma faigaluega ma ta’ua i latou o sitiseni o Amerika. E le toe popole fo’i i latou ise mea e tupu mulimuli mai aua, o lea ua talia o latou pepa nofo mau ma faigaluega.
O lo’o i ai fo’i le tinoitupe e totogia mo le talosagaina o nei pepa nofo mau, ua fa’ailoa mai e $465. mo le tagata e to’atasi. E i ai isi tau e fa’aopoopo i ai pe afai e i ai ni mea e toe talosagaina e toe avatu mo le iloiloga o ou pepa mai le atunu’u sa e fanau ai. O mea na e afua ai ona popolevale isi aua e iloga mai, tauau e le talia lana talosaga, ma o’o ai ina fa’atonuina e tula’i ese mai le atunu’u.
O nisi sui o le ripapilikana sa fa’aalia lona taofi, “Afai o le taliaina o talosga a nei sui e alaala ma faigaluega i Amerika, o le a tauva ma tagatanu’u moni lava o Amerika latou i avanoa faigaluega, o se isi lea mataupu e tatau ona va’ai toto’a i ai le Peresetene ma le Konekeresi.”
Ua mae’a fa’ailoa mai ituaiga fa’amaumauga e mo’omia mo le fa’auluga o lau talosaga mo nei fesoasoani ma fa’sao ai pepa nofo mau e faigaluega ai: pepa fanau, fa’amaumauga o togi i a’oga, fa’amaumauga o lou faila i le falema’i, faamaumauga o au tupe maua, tautua i le militeri, lau tautua i lou atunu’u ma nisi lava o pepa fa’amaonia mai loia e mo’omia e fa’amautu atili ai au pepa ua taua’aoina. Ua fa’ailoa mai e faitau masina lav o tatalia tali o nei talosaga, ae o nisi lava e vave ona maua mai. O sui talosaga fo’i, ua fa’ailoa i ai, aua lava ne’i tu’ua e i latou Amerika, i le taimi atoa o lo’o iloilo ai lana talosaga.
O lo’o i ai nisi fo’i auaunaga ua latou avea nei tautua e fesoasoani ai mo sui uma e fia fa’aulu latou talosaga, ma ua avea fo’i ma ala e maua ai latou tamaoaiga, ae sili lea aua, e masani i latou i aiaiga e mo’omia mo sui talosaga nofo mau.
saunia: Leua Aiono Frost
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
PU FA’ATIGA MATA
Ua faaigoa e nisi o Senatoa ma Faipule tulaga omoomo i vaega eseese o le alatele o ‘pu faatiga mata’, ma ua tatau i le Ofisa o Galuega a le malo ona vave faia se auala e foia ai lea faafitauli, manu e le’i oo atu ina afaina tele tagata ma latou taavale.
E le gata ua taua e sui o le Fono ‘pu fa’atiga mata,’ ae ua taua foi le ‘fa’atiga mata’ o gaioiga o loo faia e le au vaega fau auala a le Matagaluega o Galuega a le malo, i le asuina lea o oneone e faatutumu ai pupu o le auala.
E leai se sui o le Fono e le’i faaleoina lagona faasea ma le le fiafia i le tulaga faaletonu ua i ai auala i soo se vaega o le atunuu i le taimi nei, aemaise lava i le taimi e loloto ai timuga, lea e faigata ai ona iloa le omo pe a oo ina gatasi faatasi ma alavai.
Ina ua fesiligia e Senatoa le Faatonusili o Galuega a le malo ia Taeotui Punaofo Tilei i le mafuaaga e ala ai ona tulai mai pea faaletonu i auala, na taua ai e le alii faatonu e faapea, o loo taumafai pea le malo e faagasolo galuega mo le faaleleia o auala, peitai o loo toatele lava aiga o loo faalavelave i galuega a le malo
Ae na saunoa Senatoa Velega Savali Jr, e lua lava mafuaaga e iloa e ia e mafua ai ona tutupu faafitauli ma faasea a le atunuu, afai o le atunuu lava ia ua tumu i le faasea, lona uiga e tala pepelo le matagaluega o Galuega a le malo, na o le faamoe mai lava o le Fono i a latou faamatalaga, ona toe foi lea ma nofonofo i o latou ofisa e leai ni galuega e faia.
O le alii Senatoa mai Nuuuli ia Levu Tulafono Solaita na faasea i le faaletonu o auala i totonu o lona nuu.
Saunoa Levu, maimau pe ana mafai ona faataga atu e le malo lona nuu e tofu ma le taga sima e faatutumu ai omoomo ma pupu o le auala, atonu o le a fesoasoani lea i le tulaga pagatia o loo i ai tagata.
“O nisi taimi a soona saoa loa ni taavale i totonu o le nuu, ona tauai lea ina ia tau faalemu ai le soona o i luga o le auala, talu ai o le pefu ma tagata,” o le saunoaga faaataata lea a Levu.
Na taua e le alii faatonu e faapea, o le auala i Nuuuli ua maea ona sainia se feagaiga ma le malo mo le fausiaina, peitai ina ua agai atu le malo e faataunuu le galuega, sa faalavelave ai nisi o aiga ma ua i luma nei o le faamasinoga maualuga lenei mataupu.
E ui e lei faailoa e Taeotui suafa o aiga e toalua sa faalavelave peitai e mafai ona faailoa e le Samoa News e faapea, o aiga e toalua ua tuuina atu ni a laua faalavelave i le faamasinoga e uiga i lenei mataupu e aofia ai Muagututi’a ma Savusa, ma ua poloaina e le faamasinoga lenei mataupu ina ia tuuina atu i le Ofisa o Mataupu Tau Samoa mo sana faaiuga e iloiloina ai faasea a aiga.
O loo taua e sui o le aiga o Muagututi’a e faapea, o le feagaiga sa osia e le sao o le latou aiga ma le malo, sa sainia lea i le taimi ua aafia ai le sa’o o le aiga i gasegase eseese o le tino, ina ua tagata matua o ia ma ua faigata ai ona malamalama o ia i le uiga tonu o pepa sa ia sainia.
O loo taua foi e le aiga lea, o le vaega o le fanua lea sa taua i le maliliega ua sainia, o loo aofia ai ma se vaega o le fanua o Savusa, le mafuaaga foi lena o le aofia ai ma Savusa i lenei mataupu.
Saunoa Punoaofo, e tusa ma le $15,000 le tupe ua maea ona totogiina atu e le malo i aiga nei mo le totogiina lea o a latou meatoto o le a faaleagaina ona o le auala, peitai e foliga mai o lea ua faalavelave ae ua maea ona totogi le tupe.
E leai mafia ona faamaonia mai pe faamaonia lea molimau mai le alii faatonu. Sa ia taua foi e faapea, o le fuafuaga a le malo i mataupu faapenei, soo se taimi lava e faalavelave ai ni aiga i galuega a le malo ona o mataupu tau fanua, e le toe maimauina se taimi o le malo e faaauau ai ona taofia lea galuega, ae o le a me’i atu loa i le isi galuega o loo sosoo ai ma le fuafuaga, e le toe fo’i mai i le galuega ua faalavelaveina.
Sa fia iloa e Levu mai le alii faatonu poo ai aiga e toalua sa ia taua ua faalavelave, peitai o lea fesili na taofi e le alii taitaifono o le komiti o le Faagaioiina o le malo ia Velega Savali Jr, ona e talitonu le taitaifono, e le talafeagai ona talanoaina lea mataupu i luma o le komiti.
O le taimi nei, o loo faatalitali le malo i le taimi e taunuu mai ai a latou mea faata auala ina ia mafai ai ona toe faaauau le faaleleia o auala i le atunuu, pau le faafitauli o loo tulai mai, o nei gaioiga uma ua na o sina taimi lava e foia ai ona toe faaletonu fo lea pe a tetele timuga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Silia $3 miliona ua pasia e le Fono mo le LBJ
E silia i le $3 miliona lea ua pasia e le Fono e tuu atu e fesoasoani ai i le tulaga pagatia tau tupe lea o loo feagai ma le falemai o le LBJ i le taimi nei, ina ua pasia e le maota o sui i le taeao ananafi pili tupe e lua a le Senate, e faasoasoa atu ai le $3 miliona ma le $800,000 e faatupe ai gaioiga a le falemai.
Ae ui o lea, o le fesili tele lea ua tulai mai i le taimi nei, pe faamata e sainia e le kovana pili tupe nei ua pasia.
O pili tupe a le Senate na pasia i le vaiaso na tea nei na taua ai, e $3 miliona o le a fa’atupe mai i Teugatupe mo Taui o Tagata Faigaluega, ma le $1.6 miliona mai tupe totoe o le tausaga tupe 2011, lea o le a avatu ai le $800,000 mo le LBJ, ae o le isi $800,000 e tu’uina atu i tupe ia e fa’afetaui ai tupe mai le feterale, o lo o fuafua e tu’uina mai e fesoasoani ai i le falemai i vaega sa fa’aleagaina i le galulolo na mae’a atu nei.
Peitai ina ua maea iloiloga sa fa’atautaia e le komiti o le paketi a le maota o sui i le vaiaso nei, na o latou pasia ai le le toe fa’aaogaina e le malo o le $3 miliona mai Teugatupe o Taui mo Tagata Faigaluega, ae ia fa’a aitalafu ma le fa’amoemoe, e toe totogi i le tupe e maua mai i le lafoga 2%, lea o le a to’esea mai i totogi a tagata faigaluega.
Na faailoa e le Teutupe a le malo, le susuga Magalei Logovii, i luma o le komiti a le maota o sui i le vaiaso nnei, e silia ma le $4 miliona le tupe o loo i totonu o le teugatupe o Tupe mo Taui o Tagata Faigaluega, ae tusa foi ma le $4 miliona le tupe sa ao e le malo mai le lafoga 2% o totogi o tagata faigaluega ina ua pasia e le Fono ma sainia e le Kovana i le tausaga na tea nei.
Peitai i le manatu o le maota o sui, latou te lagolagoina pea le toe tipi o le lafoga 2%, ae o le a ave e totogi ai le $3 miliona lea o le a tu’uina atu mo le falemai, ma le faamoemoe afai ae maea ona totogi, o le tupe e totogi ai, o le a tuuina atu le 50% o lea tupe mo le falemai ae o le isi 50% o le a tuuina atu i totonu o teugatupe lautele a le malo,
Ina ua saunoa faafetai le afioga i le fofoga Fetalai ia Savali Talavou Ale i le taeao nei e tusa ai o galuega a le komiti, sa ia taua ai lona lagolagoina o le fuafuaga ina ia vaelua le tupe e totoe mai i le totogiina o le aitalafu mo le falemai ma le malo, ona e i ai lona talitonuga, e le taitai maea le faafitauli tau tupe lea o loo feagai ma le falemai faapea ai foi ma le malo.
O le isi pili tupe lea na pasia e le Senate e faasoasoa atu ai le $253,000 e fesoasoani ai foi i galuega a le Fono, ua manatu le maota o sui o le a taofi le faitauina faatolu i le aso ananafi, ona o loo i ai nisi o suiga e manaomia le fia tuuina atu i totonu ina ia faaleleia atili ai lea tulafono taufaaofi.
I se tusi na tuuina atu e le taitaifono o le komiti faafoe a le falemai ia Moananu Va i le alii kovana i le vaiaso na tea nei, ua ia taua ai le sauni o le falemai e faamamalu ana siitaga i le aso Gafua o le vaiaso fou, ina ua tuanai le 60 aso o faatali pea le falemai i tupe fesoaosani sa aofia i se latou talanoaga ma taitai o le fono, e fesoasoani ai i le faafitauli o loo feagai ma le falemai.
O nisi o faipule sa latou taua lo latou tetee i le toe faaauauina lea o le lafoga e 2% e tipi mai i totogi o tagata faigaluega, ona o le manatu o le a toe faaee atu foi i luga o tauau o aiga e vaivai le tamaoaiga lena avega, pe afai o le a toe toese mai foi lea vaega tupe mai o latou totogi.
Ui o lea, ua manino lava le faaiuga a le fono e lagolagoina ai le faaauauina pea o le 2% e tipi mai i lafoga, ma ua faamoemoe o le a tuuina atu i le ofisa o le alii kovana pili tupe nei mo le sainia ma aloaia loa.
E talitonu le Fono Faitulafono e pei ona taua i a latou iloiloga, o le manu lauti a le falemai e faia mo le atunuu, o le ofoina atu lea o le tautua mo le soifua maloloina o tagata, peitai ua tuutaia lea tulaga ona o lea ua feagai le falemai ma faafitauli tau tupe, e mafua mai ina ua faatamala le malo i le totogiina atu o vaega tupe ua faatulafonoina, e fesoasoani ai mo le falemai.
O le aso 6 Fepuari lea ua faamoemoe le falemai e faamamalu ai loa a latou siitaga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.